Luatnak Taktak timi cu Zeidah a Si? | Vennak Innsang\n“Fapa nih nannih kha aan luatter hna ahcun nannih cu nan luat taktak lai.”—JOHAN 8:36.\nHLA: 32, 52\nRi a ngeimi zalonnak cu zeidah a si?\nLuatnak taktak zeitindah kan rak sungh?\nJesuh nih zei bantuk luatnak dah bia a kan kamh, mah kha zeitindah kan hmuh khawh?\n1, 2. (a) Mi nih zalonnak an hmuh nakhnga zeidah an tuah? (b) A phichuak cu zeidah a si?\nTUCHAN mi tampi nih theidannak umlonak le zalonnak kong kha an chim tawn. Cheukhat nih a ding loin pehtlaihnak, thleidannak le sifahnak hna in luat an duh. A dang nih zalong tein chim-relnak, thimnak le biakhiahnak nawl ngeih an duh. Mikip nih zalong tein an duhmi paoh tuah an duh.\n2 Mi nih zalonnak an hmuh khawh nakhnga duhlonak hna an langhter i cozah hmanh an doh hna. Asinain an duhmi zalonnak taktak cu an hmu maw? An hmu lo. Mah nih harnak le thihnak hmanh a chuahter tawn. Mah nih Phungchimtu 8:9 (NW) i “Minung uknak nih harnak a chuahter” timi Siangpahrang Solomon bia a hmaan kha a langhter.\n3. Nuamhnak le lungsinak taktak hmuh awkah zeidah kan tuah khawh?\n3 Baibal nih nuamhnak le lungsinak taktak hmuh awkah kan tuah a herhmi kong kha a langhter. Zultu Jeim nih hitin a ti: “Mi a luattertu nawlbia tling chungah ṭha tein aa bih i cucu a ruat pengmi cu, . . . lawmhnak a hmumi kha a si.” (Jeim 1:25) A tlingmi nawlbia cu Jehovah sinin a rami a si i nuamhnak le lungsinak tling tein hmuh khawhnak lam zong ṭha tein a hngalh. Jehovah nih Adam le Evi kha zalonnak taktak a pek hna i an i nuamh khawh nakhnga an herhmi vialte zong a pek hna.\nMi nih Zalonnak Taktak An Hmuh tikah\n4. Adam le Evi nih zei bantuk zalonnak dah an ngeih? (A hramthawknak hmanthlak zoh.)\n4 Genesis dal 1 le 2 kan rel tikah tuchan mi nih saduh an thahmi zalonnak phun kha Adam le Evi nih an rak hmuh ti kan hngalh. An herhmi paoh an ngei dih, zeihmanh an ṭih a hau lo i a ding loin pehtlaihnak zong a um lo. Rawl, eidin, zawtnak asiloah thihnak kong he aa tlaiin zeihmanh thinphan awk a um lo. (Gen. 1:27-29; 2:8, 9, 15) Asinain mah cu ri a um lomi zalonnak an ngei tinak a si maw? Zohhmanh hna u sih.\n5. Mi tampi ruahnak he i lo loin zalonnak hmuh awkah zeidah a herh?\n5 Mi tampi nih zalonnak taktak ngeih ti cu a phichuak cu zei bantuk a si hmanhah an duhmi paoh tuah khawh kha a si tiah an ruah. Cauk pakhat (The World Book Encyclopedia) nih zalonnak timi cu “thimnak tuah khawhnak nawl ngeih” kha a si tiah a ti. Asinain cozah nih a ding loin, a herh loin le a tlari loin rikhiahnak an tuah lo ahcun mi nih zalonnak an hmu lai ti zongin a ti. Mikip nih zalonnak an hmuh khawh nakhnga rikhiahnak cheukhat cu a herhmi a si tinak a si. Asinain a dingmi, a herhmi le a tlarimi rikhiahnak nawl a ngeimi cu ahodah a si?\n6. (a) Zeicah Jehovah lawnglawng hi a tlingmi zalonnak a ngeimi a si? (b) Minung nih zei bantuk zalonnak dah an ngeih, zeicah?\n6 Jehovah Pathian lawnglawng hi ri a ngei lomi le a tlingmi zalonnak a ngeimi a si ti kha kan i cinken a hau. Zeicah? Zeizong vialte hi amah nih a ser i van le vawlei ah cungnung bik, lianngan bik Uktu a si caah a si. (1 Tim. 1:17; Biat. 4:11) Siangpahrang David nih Jehovah a sining kha bia dawhdawh in a langhter. (1 Chanrelnak 29:11, 12 rel.) Mah he i ralkah in van le vawlei ah a ummi sermi thil vialte nih an ngeihmi zalonnak cu ri a ngei. Jehovah Pathian lawnglawng hi a dingmi, a herhmi le a tlarimi rikhiahnak nawl a ngei ti kha kan hngalh a hau. Jehovah nih a hramthawk tein cutin a rak tuah.\n7. Zei thil tuahnak nih dah nuamhnak a kan hmuhter?\n7 Adam le Evi nih zalonnak tampi an ngei ko nain an zalonnak cu ri a ngei. An ngeihmi ri cheukhat cu an caah a sawhsawh te a lo. Tahchunhnak ah, an nun khawh nakhnga thaw an dawp a hau, an ei a hau i an ih a hau. Mah ruangah zalonnak an ngei lo tinak a si maw? A si lo. Cutin tuahnak nih nuamhnak le lungsinak a hmuhter khawh hna ti kha Jehovah nih a hngalh. (Salm 104:14, 15; Pct. 3:12, 13) Mikip nih a thiangmi thli dawp, kan duhmi rawl ei le mitkuh cim tein ih kha kan duh. Mah thil hna tuah kha khenkham in kan ruat lo. Adam le Evi zong nih cutin an rak ruah ve ko lai.\n8. Pathian nih Adam le Evi kha zei nawlbia dah a pek hna, zeicah?\n8 Jehovah nih Adam le Evi kha cuset khaset timi nawlbia a pek hna. Tefa tampi ngeih in vawlei khahter ding le vawlei zohkhenh ding rian a pek hna. (Gen. 1:28) Mah nih an zalonnak kha a hnorsuang maw? A hnorsuang lo. Mah nih a tlingmi minung zungzal in an um khawh nakhnga vawlei kha paradis ah ser ding timi Pathain tinhnak ah i telnak caanṭha a pek hna. (Isa. 45:18) Tuchan ah mi nih innchunghawi ngeih lo awk asiloah fa ngeih lo awk an i thim tikah Pathian nawl an ngaih lomi a si lo. Asinain harnak lakah nupi, va a ngei i fa an ngeimi zong an um. (1 Kor. 7:36-38) Zeicah? Nuamhnak le lungsinak kan hmu lai tiah an i ruahchan caah a si. (Salm 127:3) Adam le Evi nih Jehovah nawl an ngaih ahcun an innchungkhar cu a zungzal in an i nuam kho.\nLuatnak Taktak An rak Sungh Ning\n9. Genesis 2:17 ah kan hmuhmi Pathian nawlbia cu a dinglomi, a herh lomi le a tlari lomi zeicah a si lo?\n9 Jehovah nih Adam le Evi kha nawlbia dang zong a pek hna i mah kha an zulh lo ahcun zeidah an ton lai ti zong kha fiang tein a chimh hna. Hitin a ti: “A ṭha le a ṭhalo hngalhnak pe khotu thingkung a tlai bel hi na ei lai lo. Cu thing thei cu na ei hrimhrim lai lo. Na ei ahcun, na thi lai.” (Gen. 2:17) Mah nawlbia cu a dinglomi, a herh lomi asiloah a tlari lomi a si maw? Mah nih Adam le Evi an zalonnak kha a hnorsuang maw? A hnorsuang lo. Baibal lei mifim tampi nih Pathian nawlbia cu fimnak le hngalhnak in a khat tiah an ti. An lak i pakhat nih hitin a chim: “Minung caah . . . a ṭhami kha Pathian lawng nih a hngalh i . . . a ṭhalomi zong Pathian lawng nih a hngalh. Minung nih ‘ṭhatnak’ an hmuh khawh nakhnga Pathian i bochan le a nawl ngaih a hau. A nawl an ngaih lo ahcun a ṭha . . . le a ṭha lomi kong ah anmah tein biakhiahnak an tuah lai.” Minung nih anmah thilti khawhnak in cutin tuah khawh a si lo.\nAdam le Evi an i thimmi nih harnak a chuahter! (Catlangbu 9-12 zoh)\n10. Zalong tein thimnak nawl le a ṭha le a ṭhalo kong i biakhiahnak nawl cu zeicah aa khah lo?\nJehovah lawnglawng hi a ṭha, ṭhalo kongah biakhiahnak nawl a ngeitu a si\n10 Jehovah nih Adam kha a duhmi tuah awkah zalonnak a pe lo tiah mi cheukhat nih an ruah men lai. Asinain mah cu zalong tein thimnak nawl le a ṭha, ṭhalo kongah biakhiahnak nawl cu aa khat lo ti kha an hngalh lo caah a si. Adam le Evi nih Pathian nawl kan ngai lai maw, ngai lai lo ti kha zalong tein thimnak nawl an ngei. Asinain a ṭha, ṭhalo kong i biakhiahnak nawl cu Jehovah lawnglawng nih a ngeih. Mah kha “a ṭha le a ṭhalo hngalhkhawhnak a pe khotu thingkung” nih a langhter. (Gen. 2:9) Kan i thimmi nih zeidah a chuahter lai ti kha kan hngal lo i a phichuak cu a zungzal in a ṭha lai ti zong fiang tein kan hngal kho lo. Cucaah mi nih ṭha tein an i thim ko nain mah nih sifah harnak le ngaihchiatnak hna a chuahter tawn. (Ptb. 14:12) Mah cu minung nih ri kan ngeih caah a si. Jehovah nih Adam le Evi kha nawlbia a pek hnanak thawngin luatnak taktak hmuh awkah a nawl ngaih a hau ti kha a cawnpiak hna. Adam le Evi nih zei tuah awkah dah bia an khiah?\n11, 12. Adam le Evi an i thimmi nih zeicah harnak a chuahter? Tahchunhnak pe.\n11 Ngaihchiat awk ngai a simi cu Adam le Evi nih Jehovah nawl ngaih lo awkah an i thim. “Amah [Pathian] bantukin hngalhnak nan ngei ve lai i a ṭha le a ṭhalo kha nan hngal ve lai” timi Satan biakam kha Evi nih a theih tikah Satan bia ngaih awk tu ah aa thim. (Gen. 3:5) Adam le Evi an i thimmi nih Satan chim ningin zalonnak tam deuh in a hmuhter hna maw? A hmuhter hna lo. Jehovah lamhruainak an cohlan lo caah harnak tu an tong. (Gen. 3:16-19) Zeicah? Jehovah nih a ṭha le a ṭhalo kong ah minung kha anmah tein biakhiahnak nawl a pek hna lo caah a si.—Phungthlukbia 20:24; Jeremiah 10:23 rel.\n12 Mah cu vanlawng mawngtu pakhat he tahchunh khawh a si. A kal duhnak hmun ah him tein a phanh khawh nakhnga amah lam ning tein a kal a hau. Cun vanlawng lam a hmuhsakmi thilri pawl a hman a hau i vanlawng lei a tlaitu pawl he pehtlaihnak a tuah a hau. Asinain lamhruainak kha zul loin a duhnak paohah a mawngh ahcun harnak an tong lai. Mah vanlawng mawngtu bantukin Adam le Evi nih Pathian lamhruainak kha zul loin anmah duhnak tu kha an rak tuah. A phichuak cu zeidah a si? Harnak a hung um. An biakhiahnak nih anmah le an tefa vialte kha sualnak le thihnak sal ah a phakter hna. (Rom 5:12) Adam le Evi nih a ṭha le ṭhalo kong ah anmah tein biakhiahnak tuah awkah an i zuamnak thawngin zalonnak tam deuh in an hmu hlei lo. Mah canah Jehovah nih a pekmi hna zalonnak taktak tu kha an rak sung.\nZalonnak Taktak Hmuh Khawh Ning\n13, 14. Zalonnak taktak kha zeitindah kan hmuh khawh?\n13 Mi cheukhat nih rikhiahnak a um lomi zalonnak ngeih cu a ṭha bikmi a si lai tiah an ruah. Mah cu a hmaan maw? Zalonnak nih ṭhatnak tampi a chuahpi ko nain rikhiahnak a um lo ahcun vawlei hi zeidah a lawh lai ti kha na mitthlam ah cuanter hmanh. Cauk pakhat (The World Book Encyclopedia) nih ningcang tein dirhmi bu kip ah zalonnak le rikhiahnak kha a tlarimi siter awkah a hnawkmi upadi pawl an um tiah a ti. Mah cu a zungzal in cun a fawimi a si lo. Cucaah upadi tampi a um i mah kha tawnghtham awkah sihni le biaceihtu tampi an ummi kha kan hmuh.\n14 Jesuh Khrih nih zalonnak taktak ngeih khawhning kha a fianter. Hitin a ti: “Ka cawnpiaknak kha nan zulh ahcun a ka zultu taktak cu nan si; biatak cu nan hngalh lai i biatak nih cun aan luatter hna lai.” (Johan 8:31, 32) Cucaah zalonnak taktak ngeih awkah thil pahnih kan tuah a hau. Pakhatnak ah, Jesuh cawnpiakmi biatak kha kan cohlan a hau. Pahnihnak ah, Jesuh zultu kan si a hau. Cutin tuahnak nih luatnak taktak a kan hmuhter lai. Mah cu zei bantuk zalonnak dah a si? Jesuh nih “a sualmi paoh cu sualnak sal an si. . . . Fapa nih nannih kha aan luatter hna ahcun nannih cu nan luat taktak lai” tiah a ti.—Johan 8:34, 36.\n15. Jesuh nih a kan kamhmi zalonnak nih zeicah “luatnak taktak” a kan hmuhter khawh?\n15 Jesuh nih a zultu pawl bia a kamhmi hna zalonnak cu tuchan mi tampi nih an duhmi zalonnak phun nakin a let tampi in a ṭha deuh. “Fapa nih nannih kha aan luatter hna ahcun nannih cu nan luat taktak lai” tiah Jesuh nih a ti tikah minung nih an ton balmi sal sinak lakah a chia bikmi sualnak sal sinak in an luat lainak kong kha a chimmi a si. Zeiti lam in dah sualnak sal kan si? Sualnak nih a ṭhalomi thil a kan tuahter khawh. Cun a hmaanmi thil tuah awkah a kan donh khawh. Sualnak sal kan si caah lungdonghnak, sifah harnak le thihnak hna kan tong. (Rom 6:23) Cu bantuk fahnak le lungretheihnak hna kha lamkaltu Paul nih a rak ton. (Rom 7:21-25 rel.) Sualnak hi hloh a si dih cikcek hnu lawngah Adam le Evi nih a hmasa ah an rak ngeihmi zalonnak taktak kha kan ngei kho ṭhan lai.\n16. Zeitindah zalonnak taktak kan hmuh khawh?\n16 Jesuh chimmi “ka cawnpiaknak kha nan zulh ahcun” timi bia nih Jesuh sinin luatnak hmuh awkah thil cheukhat kan tuah a hau ti a langhter. Zei thil dah? Aa pumpe cangmi Khrihfa hna nih mahle mah i hlawt in Jesuh cawnpiaknak ningin nun a hau. (Matt. 16:24) Jesuh biakam bantukin tlanhnak man in ṭhatnak tling kan hmuh tikah zalonnak taktak kan hmu lai.\n17. (a) Nuamhnak le lungsinak taktak zeitindah kan hmuh khawh? (b) A hnu capar ah zei kong dah kan i ruah hna lai?\n17 Nuamhnak le lungsinak taktak hmuh awkah Jesuh zultu pawl bantukin Jesuh cawnpiaknak kha kan zulh a hau. Cutin kan tuah ahcun sualnak le thihnak sal sinak in kan luat lai. (Rom 8:1, 2, 20, 21 rel.) A hnu capar ah atu ah kan hmuhmi zalonnak kha fimkhur tein zeitindah kan hman lai i luatnak taktak Pathian, Jehovah kha zeitindah kan thangṭhat khawh timi kong kan i ruah lai.\nMikip nih ri a ummi zalonnak kan ngei. Nunnak ah zalong tein thimnak nawl kan ngei nain a ṭha, ṭhalo kong i biakhiahnak nawl cu kan ngei lo\nAdam le Evi nih sualnak an tuah hlanah, Pathian nawlbia ngaih an hau ko nain zalonnak taktak an ngei. Tuchan zongah Jesuh cawnpiakmi biatak kan cohlan i a zultu kan hung si tikah Jesuh nih luatnak a kan pek. Hmailei Paradis ah zalonnak taktak kan hmu lai i sualnak le thihnak sal kan si ti lai lo


Breaking News: Kalay Sakhan Ralhrang Nih An Chuh Hna Ahnu Bik Thawng\nMain Editor November 16, 2021 Leave a Comment on Breaking News: Kalay Sakhan Ralhrang Nih An Chuh Hna Ahnu Bik Thawng\nPDF Kalay tatyin 3 sakhan cu ralhrang nih an lak tiah theih asi. Nawlngeih nak ari cang mi ralhrang hna nih PDF kalay tatyin 3 sakhan cu nihin zinglei sml.10 hrawng ah an luh hnawh I sii le ralkap nu 10 le pa 2 an tlaih hna tiah theih asi. Kalay PDF tatyin 3 sakhan ah ralhrang hna an rak lut lio ah hin ralkap atam u hi ralram hmukhat I hmai an akal cuahmah lio asi I minung tlawm te lawng an sakhan ah hin an tang.\nSakhan an lak lio ah hin PDF kaly in minung pakhat nunnak aliam i minung 2 nih hliamhma an pu tiah theih asi nain zalen media nih cun kan fehter kho rih lo tiah antial. A hnubik thawng kantheih khawh tiah ah cun PDF sakhan pawng I KNDF nih chikkhat an hman chung mi(temporary) sakhan ah tu zanlei sml. 5 hrawng ah khan hriamngan thawng le meithal thawng theih asi. Hi pawl hi ralhrang bawmhding ah ara mi ralhrang pawl an si I motor pa 2 he Myohlht le Indaitlang karlak ah an rak kah hna I akir than mi an si. Cun ralhrang hna antha zaang chapding in Myohlah, GTU siangin le, Thanphu le in hmu thum in an rak ra tiah theih asi. Source; zalen\nKawlram chung vialte ah motorcycle monghnak kong he pehtlaoh in rikhiah mi cu SAC nih an thanh cang, hi rikhiah mi azul lomi paoh cu meithal in kah nan si lai tiah SAC hruaitu le riantuan tu hna nih thawngthanh nak an tuah I loudspeaker in khuachung zongah an au hna. Yangon khualipi ah cun cycle citnak nawl hrimhrim an pe ti hna lo I, acit mi paoh an tlaih cang hna cun Mandalay, Sagian, Mageway telh in Cycle aa cit mi antam nak pengkip le ramkulh kip an cycle cit ri khiah nak kong he petlai in ralhrang hna nih thawng thanh nak an chuah chih tiah theih asi. Cycle mongh le cit ri khiah ning cu atang lei bantukin an langter Cycle pakhat ah Pa pa2 in cit lo ding, cu nu nih a hmai in mongh in ahnu lei in pa ii cit lo ding, asi nain pa nih mongh in ahnu lei ah nu thut tu cu onh asi. Cun nu pa 2 I cit tti zong onh asi. Hi bantuk in rikhiah mi phun 4 in SAC ralhrang hna nih cun thawng an thanh. Hi bantuk in SAC nih Cycle cit rikhia mi an thanh mi cu November15 in ni17 tiang hi theihter nak chung asi lai i hi hnu cun zeihmanh biahal nak zong um ti lo in meithal in kahcolh nan si cang lai tiah SAC ralhrang hna nih thawng thanh nak an tuah.\nMotor Cycle AaCit Mi Paoh Meithal Kahdingin Nawl An Chuah →\n← Salai Lung Thli Tum Bawmhnak ting 100 Apek Cang Hna


Thawngpang tha taktak:Trump le a party pawl caah’Thawngpang thatuk a chuak. – Lai Lungrawn Post\nPennsylvania state ah Trump Legal team nih vote diklo 500000 bak an hmuh tian tu zanlei news ah a chim. FH\nTutan ithimnak cu a dik lomi a tamtuk cang cah FBI nih biatak chuah in a neh an dawi hram an thok cang an ti. FH , MTB. NTD\nJanuary ni 6 ah cun Congress Joint Session ah Mike pence nih a hruai hna lai. State pa 6 aithuimi chungin pa 5 cu Trump ta a si cang lai. 270 vote cu tha damte in a tling cang lai. Atu an biatak te in Senate nih Trump an dirpi dih cang.\nThawngpang dang relchap duh mi hna caah:Na rel hlanah theihter hmasa kan duh: Joe Biden tanhtu caah cun Hell fate tlak he ailo kho caah, dawmhchawm haulo dingte in i ralrin te in relte. Michekhat cu thonhgin leiah an panhve cang lai. Democratic party le bawmtu cheukhat caah cun thonginn innka tawh an kawl cuahmah ve cang. Thil sining a lang chin lengmang. Georgia , pennsylvania, Wisconsin, Michigan hihna hi biatak te in vote zohthan asi cang lai. Cun Arizona le Nevada zong zohthan dih a si lai. Tutan thimnak cu China,Rusia le Iran an itel ti a si.


Hakha CDF an rak nawl hna i tutiang cu kan khualipi chung ah – The Cherry Par\nHakha CDF an rak nawl hna i tutiang cu kan khualipi chung ah\nHakha pastor hna nih ‘khuachung i kah ahcun inn a kang dih sual lai, kan hrial piak ko u!\nHakha pastor hna nih ‘khuachung i kah ahcun inn a kang dih sual lai, kan hrial piak ko u’ tiah Hakha CDF an rak nawl hna i tutiang cu kan khualipi chung ah i kahnak a um hraw ti lo. A vun dai ngai cang, ralzam zong an kir pah cang.\nThantlang ah cun khuachung ah i kah an hrial lo leng ah Thantlang CDF le CNA nih khuachung bak ah hmunhma an lak. Inn lakah an i thup. An i kap caan bomb an hman tikah inn a kang colh lengmang. Lungfim upa zong nih khuachung i kah hrial ding nawlnak pakhat hmanh a um bal lo, kah ding rumro an forh hna. Ngaihchia ngai a si.\nAi domi ralkap phu pahnih nih khuapi pakhat ah hmunhma an lak veve i an i kap lengmang ahcun cu khuapi a ciam dih lai ti cu ngakchia bawhte hmanh nih fiang tuk in a theih lai. Ral biatak deuh in an i tuk nak khuapi a him ti a um bal lo, khawika ram hmanh ah.\nLam i palh sual caan ah ‘ka palh’ tiin palhmi lam kaltak in a tha deuhmi lam thar i thim than kha i nautat awk a si lo. Kan miphun ralkap nih khuapi lak taktak nan i tim hlan chung cu khuachung i kah kan hrial piak cang ko u.\n#Kai thlak lengmang hi a zohchia i ka caah a thahnemnak a um lo, huatnak lawng kai huah timi ka theih ko. Nain, miphun caah a herh tuk tiah ka ruah i a chim ngammi midang an um lo caah ka duh lo buin kei kai thlak tawn hi a si. Credit: Salai Lungthli Tum\nThla ni 3 ah a kaangmi Thantlang Methodist biakinn a si! Thla ni 3 ah a kaangmi Thantlang Methodist biakinn a si. Bawipa Pathian nih mah nak ttha in a kan pek lai. Lung cu a ttha ruam lo. Korean Methodist buu nih sakpiak mi a si.\n← Fahniang Zuun In Kei CDF, Kan Nu Zuun In Kei CDF!\nKhah Hakha dirhmun hun zoh ti hna sih…Hakha khuachung hi Christmas le Kumthar kar lawnglawng! →


Chief Minister zong von ithim ve cang u. Nan ithup nak khan au ve cang u – The Cherry Par\nChief Minister zong von ithim ve cang u. Nan ithup nak khan au ve cang u\nFebruary 25, 2021 Cherry News\nNizan ah Salai Bawi Lian Mang le Chin Post biaruahnak ka zoh i, Min Aung Hliang nih “Aana a ting kho rih lo hi” a ti. State Administration Council nih Fekte in Cozah an dirh kho rih lo a ti. Chin State Administration council chairman ah an thimmi, Pu Ngun San Aung zong cu, a min chairman sawhsawh a si rih ko rua. Zeidah ka ttuan lai tbk zong theih dawh a si lo. Laklawhpi in um dawh a si.\nSalai a chim bantuk in, Mipi hnu ah dir in, ralkap an tluk cang ka tein, Cozah a tlai colh ding Committee kan herh cang. Feb 5, 2021 ahkhan CRPH cu an rak dirh ve cang i, Dr. Sasa zong, Special Envoy of CRPH to the United Nations ah an thim cang, Cucaah, 2020 ah Chin State in PM a tlingmi vialte, online or zoom in ipehtlaih ulaw, CRPH ah von ipeh cang u. Nangmah le nanmah iring hlah u! Tlaih lomi pakhatkhat nih khan von cawlcangh u.\nCHIN state Cozah caah, Committee dirh ve cang u! A herh ahcun, Chief Minister zong von ithim ve cang u. Nan ithup nak khan au ve cang u. Statement zong chuah ve cang u! A caan a cu cang. Mipi nih Mipi aiawh ah thimmi cu, Nangmah kha nan si. Nangmah kha legitimate Cozah cu nan si. Mipi nih kan aiawh ah kan in thimmi hna cu, atu bantuk caan ah hmual a ngei khun awk a si. Mipi cu nan hnu ah 100 ah 100 in kan dir ko hi!\nRelchap, US president Lyndon Johnson (Democratic) nih Vietnam a rak tuk hlan ahhin John F Kennedy (Democratic) nih Democracy duhtu, south Vietnamese caah US Ralkap a rak thlah bal cang hna. US nih Vietnam a rak tuk hi, Vietnam ram ah thil chuak an duh caah siloin, South East Asia ah Communism a karh sual lai timi a rak phan caah a si tiah tampi nih an chim. President Harry S. Truman (Democratic) nih South Korea 🇰🇷 ah Ralkap a rak thlah zong hi South Korea ah thil chuak le miak hmuh duh siloin, Communism a karh dingmi an duh lo caah a si tiah an chim. US nih ral a ngeihmi vialte lakah Top #1 cu Russia a si tiah an chim zungzal. Asinain 2020 US election Champaign ahcun, US nih a ral ngan bik, top enemy cu, China a si cang tiah chim khawh a si.\nU.S foreign policy, an politics zoh tikah, China cu Communist an si ko nain, Clinton chan in, Bush chan a dih tiang ahkhan, US nih China cu an kawmh hna. A ruang cu, China hi Capitalism ah kan ser khawh ahcun, US hawi a si lai i, Russia a der lai tiah an rak ruah. Cucaah, World Trade organization ah an rak luhter hna. US companies tampi cu China ah an lut. Asinain, U.S nih China an rum ter cu, anmah caah ral nganpi iser bantuk ah an cang ai. US companies ngan pipi hna cu, China company nih an compete/ zuamcawh kho cang hna caah, US companies tampi cu, China in an chuak thluahmah cang i, Vietnam 🇻🇳 tbk ah an tthial cang.\nCucaah, Joe Bidden nih Myanmar ah US Ralkap a thlah te lai maw? Chim khawh a si lo. US nih Vietnam siseh, South Korea a si ah, US Ralkap an thlah ko hna i, a ruang cu, “Dominion effect” an ti i, Communism a karh ding a rak duh lo caah a si bantuk in, Kawlram ah communist thlaci a kheuh ding a duh lo ahcun, Ralkap thazaang zong, a herh ahcun hman khawhmi a si ko.\nSouth East East hi U.S ram economic caah a biapi tuk. Abik in US le Europe ram vialte ah kan hmanmi products vialte, supply -chain Pi hi, tam bik cu, South East Asia in a rami a si. Cucaah, Kawlram hi, US foreign policy mit in zoh ahcun, biapi taktak a si. Kawlram an sungh ahcun, US economy caah tampi an sungh chih lai. Kawlram an thlen khawh ahcun, US caah chawlehnak hmunhma a kau ve lai. Communist/ China ram an bitter a si chih lai. Credit: Zasang Cinzah\n← US Le World Bank Nih Ralkap Phaisa An Phih Piak. Myanmar Election Tuah Thannak Ding Kongah Asean Ram Cheukhat Nih An Hnatla\nNihin ah cun lang hngan deuh in an von cawlcang hnik cang →


Nau Chuakka Faphir Pahnih Cu An Zuat Mi Uico Nih Thi Lakin A Seh Hna – Chin 11 News\nNau Chuakka Faphir Pahnih Cu An Zuat Mi Uico Nih Thi Lakin A Seh Hna\nBrazil ram ah bawhte chuakka faphir hna unau te cu inn chung ah an zuat mi Uico nih seh hna ruang ah an pahnih tein an nunnak a liam tiah thawngzamh nih an langhter.\nHi kong hi Brazil ram Bahia pengkulh chung ah a um mi Piripa khua ah nuva hna nih faphir an hrin mi hna pahnih te cu siizung in an rak loi pi hna hnu ah an Uico nih a seh piak hna hi a si tiah an langhter ning a si. Nuva hna nih faphir an hrin mi hna hi an thlahnih an tling deuh rih lo, an Uico nih cun faphir hna an pomcawi mi cu a hmuh lengmang hna tikah hnah chuah ngei le ing puan in a um hnu ah thi lakin a seh piak hna hi a si.\nUico nih a seh hna lio ah hin mileng an rak ngeih caah mikhual umnak khan (living room) ah an thu hna I faphir hna unau te cu ihnak khan chung ah an rak ihter hna. Hngakchia an tah thawng cu hringtu nu Elaine Novais (kum 29) nih a theih le cangka in room chung ah cun a lut cawlh ve ko nain Uico nih cun faktuk in a she cang hna caah a chanh manh ti hna lo hi a si.\nUico nih a seh hna ruang ah pakhat deuh hi ihnak khan chung ah cun a thi cawlh I pakhat tu hi cu siizung an phak pi manh ko nain a thaizing ah a nunnak a liam than ve. Hi hna nuva nih hin an I um hnu kum 9 nak ah fa an ngeih mi zong a si caah hringtu nu Elaine Novais cu a ngaihchiat a celh lo I siizung ah an zohkhanh lio a si ve tiah thawngzamh nih an langhter.


Chungkuh le Zawngrual\nChungkuh le Zawng rual an rak um.\nZawngrual nih Chungkuh cu an nehsawh ngai. Chungkuh i Lorawl kung cu an ṭha ngai i Zawngrual i Lorawl kung cu an chia ngai.\nZawngrual nicun Chungkuh i Lofang cu athli tein an eipiak tawn. Zawngrual nicun Chungkuh an nihsawh tuk caah a Thlam chung Cite dur le Makthakhna zongin an thuhpiak tawn i Thlam chung khatin an Ekhna hoihna an ek tawn.\nNikhat cu Chungkuh nih a Thin har a ituar ve ti lo i Zawngrual Kotka hramah a Ekfun achiah i ahngah.\nZawngrual cu an ra, »E, thilfun kan ihmuh« tiah thanuam ngaiin an hun samh.\nChungkuh ekmi Ngasa lawngte asi.\n„Aho Safunte maw ma lai thlang didia?“ tiah an au.\nCuticun an au lemang nain mizeihmanh nih an chonh lo tikah Sa cu an ei.\nCucun Chungkuh nih, »Ek eihna, Ek eihna« tiah alang hlatin ahun hauhhna.\n„A nuchu, rimnampa, a Ek maw a kan eiter, kan Ek kan eiter ve lo ah maw“ tiah an ti.\nChungkuh Kotka hramah an Ekfun cu an chiah ve i a pawngin an hngah.\nChungkuh cu ahung i Kotka hram thilfun chiahmi cu ahmuh tikah Zawngrual funmi Ekfun asi ko lai, tiah arak hngalh cang.\nA char ve i, »aho Safun te maw ma lai thlang didia« tiah a au.\nCucun Zawngrual cu, »khuk, khuk, khuk« tiah an ni.\nThilfun cu ahun samh i Zawngrual i an Ek cu Fangvoi le Thei lawng ngawtte asi.\n„Zawng baw, Zawng keu, Zawng senrual Ek“ tiah ati i ahlonh.\nNikhat cu Chungkuh nih Zawngrual i Kotka hramah Bukbau tharte achiah i a chung tang cemah thir Fathul zum ngaimi le Cangal dur a ihunh i aum.\nA cungah Puan le Hni hoihna achiah tung.\nZawngrual cu an hung.\n„E, Bukbau tharte kan ihmuh“ tiah an ti i thanuam ngaiin an nih he an kheh he a turin an tur.\n„Aho Bukbau tharte maw malai thlang didia?“ tiah an au.\nAho hmanh nih an chonhhna lo caah kan Nu, kan phorh lai an ti i an lakah angan cem pa nih aphorh hmasa. Tlawmpal ahun phorh cun thir Fathul zum cun a Keng zawnin ahun sawh i Cangal ahun toih.\n„Ai zaw e, a ma ca rei kha, ka cik nih a ko seh“ tiah aiin Bukbau cu angalh.\nPakhat pa nih ahun ithawh ve.\nCuticun Chungkuh nicun ahun sawh ve i angalh ve. Cuticun an ichang lemang i an Keng cu Hma ahmuah dihhna. An takpum cu Thi lawng tein akhat dih. Bukbau cu an kaltak siang ṭung lo i Tarpa te an hnek chan khawh i acelh lo buin Inn tiang a tlikpi.\n„Ka nu, Bukbau tharte kan in phorh“ tiah an hun ti.\nAn Nu cu thanuam ngaiin a Ke cu a ithluan i aṭhut buin Bukbau cu a El cungah athluk i Bukabau cu ahun kau.\nBukbau chung thil cu ahun chuah thluahmah. Zawngrual nicun an zoh ko. Thil ahun chuah thlu dih dengah khin Chungkuh cu Bukbau chungin ahung choi ciammam i Zawngrual nicun Tan boin Chungkuh kan tu an ti cu Chungkuh cu an nganh i an nu Ngalcar lehlam kiak koin an tuk.\nAn Nu cu ahung ai i an hun zuan hnawh; an nu Ke cu an zual lulhmalh. An nu Ke an tuam hlawm karah Chungkuh cu lo koin azam diam.\nZawngrual cu an Keng zawn Hma avon dam deuh hnuin, cu maw kan duh ve hnga, an ti i Tahrang nganpi an tah i Chungkuh Kotka hramah an chiah ve. Tahrang kharin Zawngrual cu an ṭhu i Mau Fathul le Tithawl kha an ihunh ve.\nChungkuh cu ahung i Tahrang cu ahun hmuh.\nZawngrual cu Tahrang awngin an Hmul chuakfek fukin Tahrang awng cun an Mit tleu leng luangin Chungkuh cu an hun bih.\nChungkuh nicun ahngal lo bantukin ai umter.\n„Aho Tahrang therte maw ma lai thlang didia?“ tiah a au.\nA au ṭhan.\nZawngrual cu an nih azual.\nA hnupi cun, »ka iphorh kone seh« ati i Tahrang cu aphorh.\nTlawmpal akal hnuah khin a Keng zawnah Mau Fathul cun, »krek rok« tiah an sawh i Ti cu an heitoih ve.\nA tei lo nain »ai zaw ve, ai zaw ve« tiah a aiter.\nZawngrual cu, »khuk-khuk-khuk« tiah an ni.\nLampi thluanchuak Mau Fathul sawh cu an ichang. Pakhat te hmanh nih a Keng cu atei lo. A kalpi lemang i khuazei Lungpang dah asang cem lai, tiah Lungpang sangcem leiah a kalpi.\nLungpang a phakah Tahrang cu Lungpang tangah athlak.\nZawngrual cu aicuk makin an vung tla. Farainu pakhat lawng Zun hnom lakah atang. Farainu nih, »silai, silai, ka ti ṭheo lo maw« tiah a iau seklen, a aipah.\nTarpate nih, »aho dah mah lai cu ahngal« tiah a aihram buin ahun ti.\nZawngrual cu an thi dih. Farainu lawng aluat.


Myanmar Idol Season 4 i aa zuam cuahmah mi Thuam Lian Thang thazaang pe hna usih – Salai Kawltu\nMyanmar Idol Season 4 i aa zuam cuahmah mi Thuam Lian Thang thazaang pe hna usih\nTan Khun Kyaw zong hi Chinmi a si\nTukum Myanmar Idol season 4 hlasak zuamnak ah Top 10 tiang an phan cang i Chinmi pathum an i tel kan ti pinah ah khan Naga Chin pakhat a um rih. Cucu Tan Khun Kyaw a si. A mah a min taktak cu Thuam Lian Thang a si.\nA min zong hi zoh ulaw Laimin te bak a si ko hih. A mah cu Naga miphun a si i Yangon ah a ummi an si. A tu cu kan miphun minung 4 bak an i tel tinak a si.\nNaga cu an nunphung le an sining zoh tikah Chin kan uanu bak an si. Kan duh zong duh lo zong naihniam taktak mi kan unau an si. Cucaah Thuam Lian Thang zong thazang pe cio hna usih. Hlasak zong a thiam kho taktak, a aw hrim a tha tuk. Winner ding ah zumh bikmi pawl zong a si fawn.\nHmantlak hi zoh law thawngtha bia chimtu Enok Pate Naga ram ah a va kalnka a si i an inn lo an nun phung hi zoh law Chin miphun bantuk bak an si ve. Kan miphun hawi an si. Al khawh a si lo, thisen le nunphung tuanbia a um ko.\nCucaah a tu kan naupa Thuam Lian Thang zong hi Chinmi nih biatak tein thazang pe cio hna usih. Hmailei ah a mak zong nih Chinmi a kan theih chinchin nak ah cang ko seh.\nOxygen pawl video thar a tanglei bik ah zoh khawh a si lai.\n← Kawl pawl nih an thihhnawh dengmi kawl Doctor nute. Aa dawh bak ko hih!\nEsther Dawt Chin Sung nih Myanmar Idol Media bakah a tlangval uar phun te a phuan +Video →


Motor Kong Theih Herhmi – Chin Community in Norway\nMotor Kong Theih Herhmi\nSeptember 5, 2011 ccn 0 Comments\nMotor cu thil pathum: mei, thli le datsi/diesel(fuel) in a nungmi thil a si. Pakhat nak ah a biapi cemmi cu mei hi a si. Ignition timi mei khanghnak a um lo a si ah cun motor fuel tank chungah zeitluk in fuel um in thli tampi in forgasser in lut hmanh seh law motor set pi cu a nung hlei lai loh. Mei kan neih khawhnak dingah hin batteri hi a herh. Cu batteri lawng nih cun mei a siam khawh lo ca’ah starter kan herh. Starter timi cu magnet( kawl holh in tanleih) dynamo fate a si. Batteri in elektrikk tha a lakmi nih starter cu a nunter i coil timi ah a kuat. Besin motor poh ah cun coil hman a si i a hlan deuh motor ah cun coil pakhat a lianpi lawng a um I cu coil pakhat cu cylinder 4 nih an I hrawm dih tawn. Sinain chanthar motor pawl ah cun cylinder 4 a ummi ah double coil ti’in coil pahnih a ummi zawng a um i cylinder pakhat ah coil pakhat cio an hmanmi zawng a um thiamthiam.\nCoil nih hin meici a chuahter. Cutik ah meici, thli le datsi a tantik ah mei alh a chuak. Cu a khanmi nih cylinder chungah a ummi piston(stempler) pawl cu rian a tuan ter hna. Mah tik ah piston pawl an I bunhnak aksel pi cu mer hram ai thawk. Cu aksel pi cu a lenglei ah wheel a bunh I mah nih cun drivaksel kha a hei her chin. Cu tik ah aksel I a bunhmi pawl motor ke pawl cu rilh hram an I thawk. Zeitluk cak in dah a ke a rilh lai timi cu posisjonføler an timi nih lai a rel. A fawinak kan chimah cun thli tam deuh na luh poh a si ah cun fuel tam deuh a lut ve I engine rian a tuanmi tha a tam deuh. Asinain, motor ke zeitluk in dah a kalter lai timi ah hin a control tu cu gear hi a si. Cu gear box cu engine pi ah a bunhmi a si.\nCu gear cu tu poh in thlen len a ngah hawi lo ca’ah clutch timi a um fawn. Piston a bunhnak aksel pi a mer tik ah a par I a ummi svinghjul timi hi a mer peng. Mah a mer mi ah cun clutch cu hrenh chih a si. Motor gear kan thlen tik ah clutch kan lamh hmaset peng tawn. Mah clutch kan lamhtik ah clutch nih khan svinghjul a mer pengmi kha a hei daih ter i gear cu kan duhnak ah thlen khawh a si.\nMotor kan mawngh tik ah hin a biapi ngaingai mi thil pakhat a um. Mah cu cu thlithiang te kan dawp peng dingmi hi a si. Cu ca’ah fresh air filter( friskluft filter) timi hi a tlawmbik kumkhat voikhat tel cu kan thlen a hau. Thlithiang a thianhtu a thurhnawmh tik ah a pit tawn i motor chungah oxygen tha te’in kan dawng khawh lo. Cu ca’ah motor chungah lungmit nawn in um tawn a si. Cu ve bantuk in engine zawng nih thli a herh ve. Thli zatawk te’in a dawp lawngah engine pi a ngan a dam ve. Cu ca’ah na motor air filter( luft filter) kha na thleng lengmang a herh. Engine nih thlithiang a dawp a hau.\nNorway ummi caah theihding\nNorway mipi nih an I buaipi cemmi cu EU ( Periodisk Kjøretør Kontrol /PKK) hi a si. Motor in mipi kan himnak ding ca’ah tuahmi a si. EU kontroll cu check a si i motor a rawkmi pawl 2 in mark pekmi pawl kha siam hnu lawngah godkjent cu a si. Mark1 an pekmi kha cu duh ah cun siam i duhlo ah cun siamlo khawh an si. Motor thar na cawk a si ah cun EU kontroll cu na cawknak in kum 4 a tlin hnu lawngah kontrol na lut la i kum 4 a tlin hnu cu kum 2 ah voikhat in EU kontroll cu tuah a hau. Adang lastebil, buss, le taxi pohpoh cu kumchiar te EU kontroll tuah an hau. EU kontroll ah hin an check bikmi cu break, ke, mei hi an si. A break hi biatak te’in zoh a si i break hri( bremserør) te hna khi carik(rust) a kai ah cun godkjent a si kho lo. Karroseri tuhi zoh a rem ko ah cun cu tluk in check a um tawn loh. Oljelekkasje a um zawngah olje kha a dawrdawr in vawlei ah a tlak lawnglawng ah godkjent a si loh. Oljesvetting timi olje a cin menmen mi sawhsawh khi cu a poi loh. Motor na cawklai ah EU godkjent a si maw timi hi na zoh ta hmasat peng lai. EU Kontrol luh tik ah hin mah te’in i siam pah khawh ko ah cun mah te i siam a tha cem. A check ter man lawngah hin 400-500kr an lak i mah an check i a palhmi pawl kha mah te’in i siam i va check ter nawlh ah cun phaisa tampi pek hau lo in na motor cu na mawngh peng khawh ko lai.\nNa motor a himbawm nak dingah hin service na tuahpiak a hau. Engine oil na thun tik ah zeitik hmanhah engine oil tahnak fung I max nak tam na thun lai lo. Na thun a si ah cun mah bunnpane chungah khan olje tamtuk a ummi vialte kha stempel nih khan a tawh lai I a cunglai ah a nam chihlai le na motor engine cu a rawk dih ko lai. A buak kho zawng a si pin ah na motor kha ceilak te a rawk lai. Stempel ringer vialte an cat dih lai I topppakning vialte an cat lai le mah na siamnak ah khan a tlawmbil phaisa 8000kr cu na dih ko lai. Cun motor km120000 a tlik cangah cun reg.reim hi voikhat nak thlen hrimhrim a hau I 240000 ah hin a voi hnihnak thlen a hau fawn. Mah cu cu Norway holh cun Stor Service tiah auh a si. Bremse olje zawng hi kum khat voikhat a si lo le kum 2 voikhat tel cu na thlen ah a tha. Cu pin ah na bremse olje a dih le dih lo na check peng lai. Bremse olje a thing tuk tik ah effect a tlawm bremse stempel kha namnak thazang a nei ti lo tik ah na bremse cu voidang bantuk in a tha ti lai lo.\nMotor hmanciami na cawk tikah?\nMotor mi hman ciami na cawktik ah hin hawihlan cemah na zoh dingmi cu motor na start lai le motor lampe a ceu maw timi na zoh lai. Mah cu cu dashboard i km zeizah in dah na mawngh timi a piahtu pawng te khan airbag lampe he an ceu ti lai. Mah cu cu motor a rawk poh ah a ceu pengmi a si. Cun, na cawk dingmi motor cu na mawngh lai I clutch le gear a that le that lo na test lai. Motor mei na ceu ter lai full le beam lys a that le that lo na test lai. A dangdang thil fa tete tu cu kan chim ti lai loh.\nMotor ah a tha cem timi an um loh. An that ning an i lo cio hna loh. Motor thar poh an tha hlei loh. Desiel hi lamhlat I na mawngh lengmang dingah cun a tha sinain bensin motor hi a himbawm nak le a zeipoh ah hin a tha deuh nain bensin ca’ah hin phaisa tam deuh a dih.\nPrevious Previous post: 2011 Norway Lutmi Hna Kong Theihtlei\nNext Next post: Nau Umh Man Kong ai Thleng Lai


Paa I Eisual Ruang Ah Minung 8 Hakha Sii-inn An Phan – THE CHINLAND POST\nPaa I Eisual Ruang Ah Minung 8 Hakha Sii-inn An Phan\nCity Hunter| 2018 June 19| Kalay le Falam kar Chuncung lampi cung ah lam riantuantu hna nih paa an i eisual ruang ah June 18 ah minung 8 cu Hakha sii-inn an phan. Minung pakhat cu a dam deuh caah sii-inn ah a it lo, a dang pasarih cu sii-inn ah an it. 2016 kum lawng ah Laitlang ah paa eisual nakin minung 7 an thi tiah The Chinland Post nih kan theih.\nHi kong he pehtlai in paa aa eisual vemi pakhat nih, “Atu sii-inn a phanmi hi Gangaw peng, Latpaing khuami kan si. June 17 zan ah paa phunkip cawh in kan chumhti i kan ei. Cu cangka cun kan hawipa pakhat cu a chung nih a tlik a colh. June 18 ah paa a raangmi kan ei than. Cu hnu cun kan zapite in kan chung nih a kan tlik dih. Cu lawng si lo in fakpi in kan luak kan luak. Hakha sii-inn ah phakpimi hi minung 8 kan si nain kei cu ka dam deuh caah ka it lo. Ka hawile 7 tu cu sii-inn ah an it, keimah nih ka conghhramh hna” tiah The Chinland Post ah a chim.\n“Paa i eisual ruang ah atu sii-inn a rak phanmi pakhat hi hawi nakin fakbik a tuar, a dang hi cu an dam ngai ko cang. Fak bik in a tuarmi mizaw pakhat zong hi thinphan tuk awk cu a si lo, a dam tuan ve ko lai. Atu bantuk paa i eisual timi hi a kumfatin kan ton theu. An nunnak chanh manh lo in mual a liammi zong an um bal. Cucaah, paa lak hmanh ahhin paa chia hrimhrim cu ralringte in ei a herh. Paa tha a simi, paatlung, paa-paar tibantuk hi cu tihnung tuk lo, asinian hi zong hi i ralrin a herh” tiah min langhter a duh lomi Hakha sii-inn riantuantu siibawi pakhat nih The Chinland Post ah a chim.\n“2016 chungah pa meh i ei sualnak in sii-inn a phanmi le a thimi cazin hi, Kanpetlet ah 2016 June 6 ah khan minung 4 nih an i ei sual i pakhat a thi. 2016 Mindat ah June 11 ah khan pakua nih an i ei sual i paruk an thi. Hakha peng Surkhua June 15 ah minung pariat nih an i ei sual, Mindat ah June 18 ah minung pali nih an i ei sual le Tedim ah June 23 ah minung pathum nih an i ei sual” tiah ngandamnak lei Minister zung cazin ning in kan theih (hi cazin langhtermi cu 2017-18 kum cazin aa tel lo).\nA luancia, Hakha peng ah paa i eisualnak in minung pathum an rak thi bal. 2017 October 14, Paletwa ah uitlak a hring in a eimi ngakchia 4 lakah pahnih cu an rak thih colh. Laitlang lawng ah si lo in Kawlrawn zong ah paa i eisual nakin sii-inn a phanmi le a thimi hi a kumfatin an um tiah kan theih.\nPrevious Chin singing contestant to compete for top 10 in Myanmar\nNext Chin Ramkulh Fimcawnnak Zung Riantuantu Nu An Zung Riantuanti Pa Nih A Velh


Myanmar Mi Pahnih Cu An Tak Lin Tuk Buin Thailand Nih An Tthawl Hna – TIMES OF CHIN NEWS\nMyanmar Mi Pahnih Cu An Tak Lin Tuk Buin Thailand Nih An Tthawl Hna\nThailand ramah rian a tuan mi Myanmar mi pahnih cu an taklin temperature a san tuk buin Thailand cozah nih Myanmar ram Kawthoung gate in an thawl hna. Mah pahnih hi thailand ah rian a tuan mi an si i an visa sauhter (extension) tuah duh ah a kal mi an si.\nCu hlan ah Myanmar mi pahnih hna hi Covid 19, an ngei tiah an rak ti hna nain biadik lo a si an ti. Thailand ram Ranaung ramri in an rak thawl mi Covid 19, an ngeih tiah an ti mi Myanmar pahnih hna cu Covid 19 an ngeih lo, biachokvai, a hman lo mi a si tiah Kawthoung siizung i lubik a si mi Dr. Khin Zaw nih a chim. An zawtnak hi taklinh sawh sawh a si tiah a chim chap.\nMah Myanmar mi pahnih hi Kyunsu Township, Myeik district in le Kawthaoung Township, Kawthoung district in a ra mi an si. Pakhat cu a tak linh a tha cang nain a dang pakhat tu cu Kawthoung Siizung ah thlop ding in addmit an tuah tiah an chim.


2Chanrelnak 6 (2 Chronicles 6)\nBiakinn Pathian Sin Pekchanhnak\n1Khi tikah Solomon nih aa thawh i,\n“ Bawipa nih a chahmi muihnak\nchungah ka um lai, tiah a ti.\n2A sunglawimi inn kan sakpiak cang,\nZungzal in na umnak ding caah,”\n3Cun siangpahrang cu a hnulei aa mer i Israel mi aa pummi vialte cu an dir lioah, Israel mi aa pummi vialte cu thluachuah a pek hna. 4Cun aa thawh i, “Ka pa David sinah, *6:4-9: 2Sam 7:1-13; 1Cha 17:1-12 5‘Ka mi Israel mi hna cu Izipt ram in ka chuahpi hna ni thawk in, Israel mi hna phun chung i khua zeihmanh kha, ka min umnak ding i inn saknak caah, ka thim lo i ka mi Israel mi hna cung i bawi caah ahohmanh ka thim hna lo; 6sihmanhsehlaw ka min cu khika ah a um nakhnga Jerusalem cu ka thim i David cu ka mi Israel mi hna cung i um awkah ka thim,’ tiin a ka in a chimmi a biakamnak kha a kut in a tlintertu Bawipa, Israel Pathian cu thangṭhat si ko seh. 7 Bawipa, Israel Pathian min ca i inn rak sak kha ka pa David lung chungah a rak um ko. 8Sihmanhsehlaw Bawipa nih ka pa David cu a thawh i, ‘Ka min ca i inn sak awk kha na lung chung i a um caah, mah cucu na lung chung i na umter cu a ṭha; 9asinain, nangmah nih cun inn cu na sa lai lo, sihmanhsehlaw nangmah nih na hrin laimi na fapa nih ka min ca inn cu a run sak te lai,’ a ti. 10Atu cu Bawipa nih a biakamnak a sermi kha a hun tlinter cang; zeitintiah ka pa David hmun ah khan ka kai cang i Bawipa biakam bang khan Israel mi bawi ṭhutdan cungah ka ṭhu i Bawipa, Israel Pathian min caah khan inn cu ka sak cang. 11Cun Israel mi hna he Bawipa nih biakamnak a tuahmi khumhnak kuang kha khika ah cun ka chiah cang,” tiah a ti.\n12Cun Solomon cu Bawipa biakṭheng hmaiah khan Israel mi a pummi vialte hna hmuh ah cun a dir i a kut kha a phar hna. 13Solomon nih dar in donhhlei pakhat, dong nga a sau, dong nga a kau i dong thum a sangmi kha tual ah khan a chiah i a cungah cun a dir. Cun Israel mi aa pummi vialte hna hmaiah cun a khuk aa bil i van leiah a kut a phar hna; 14cun aa thawh i, “Maw Bawipa, Israel Pathian, van ah siseh, vawlei ah siseh, nangmah bantuk Pathian zeihmanh an um lo, nangmah nih cun na hmai i an lungthin dihlak in a kalmi na salle hna cungah cun na biakamnak kha na zulh i a fekmi na dawtnak kha na langhter; 15na sal David, ka pa sinah na rak kamhmi cu na zulh; asi, a sinah na ka in na rak chim i mah cucu nihin ni ah hin na kut in na tlinter. 16Cucaah maw Bawipa, Israel Pathian, na salpa David ka pa sin i, ‘Na fapale hna nih hin, nangmah nih ka hmaiah na rak kal bantuk khan ka nawlbia chung i kal hi an i ralrin ahcun, Israel mi bawi ṭhutdan cung i ka hmaiah a ṭhu dingmi na ṭhing lai lo,’ tiin bia na rak kammi kha tlinter ko. *6:16: 1Sia 2:4 17Cun maw Bawipa, Israel Pathian, na salpa David ka pa sin i na rak chimmi bia kha fehter ko.\n18“Sihmanhsehlaw Pathian nih cun vawlei cungah cun minung sinah hin khua a sa taktak hnga maw? Zohhmanh, van le a sang bik van nih khin an in tlum lo; zeitindah hi keimah sakmi inn chinchin nih cun an tlum hnga! *6:18: 2Cha 2:6 19Sihmanhsehlaw na salpa nih thla ka camnak le kan nawlnak cu ka ngaihpiak ko sawh, maw Bawipa ka Pathian, nangmah hmaiah na salpa nih thla ka camnak le ka aunak cu ka theihpiak ko sawh; 20zeitintiah nangmah nih na min chiahnak caah bia na kammi hmun, hi inn leiah hin chun zan in na mit na chiah nakhnga le hi inn lei hoih in na salpa nih thla ka cammi hi na theih nakhnga. *6:20: Deu 12:11 21Cun na salpa le na mi Israel mi hna nih hi hmun lei hoih in thla kan cam tikah, kan in nawlnak cu kan theihpiak ko; asi, na umnak hmun van khin run thei ko law, cun na theih tikah kan ngaithiam ko.\n22“Mi pakhatkhat nih a innpa cungah a sual i chiat serter a si i a chiatsernak cu hi inn chung na biakṭheng hmaiah hin chimter a si ahcun, 23khi tikah nang nih van khin run thei law, run ṭuan law, na salle cu bia run khiak ko hna, a mawhtu cu amah lu lila ah a ziaza kha tlunter in sual run phaw law, a dingmi cu a dinnak ningin pek awkah thiam coter ko.\n24“Na mi Israel mi hna cu nangmah cung i an sual caah an ral hna hmaiah an sungh ahcun, annih nih an i mer ṭhan i na min kha an upat i nangmah kha hi inn chungah an in nawl i na sinah thla an cam tikah, 25van khin rak theihpiak hna law na mi Israel mi sualnak cu ngaithiam law, annih le an pupa hna sinah na pekmi ram ah cun kirpi ṭhan ko hna.\n26“Cun nangmah cung i an sual ruangah van cu a pih i ruah a sur lo tikah, hi hmun lei hoih in thla an cam i na min kha an upat i nangmah nih na hrem hna tikah an sualnak kha an mertak ahcun, 27nangmah nih an kalnak hnga ding lam ṭha kha na cawnpiak hna tikah, van ah khin rak thei law, na mi Israel mi, na sal hna an sualnak kha rak ngaithiam ko hna; cun na mi hna sinah ro caah na pekmi na ram cungah cun ruah cu surter ko.\n28“Ram chungah hin mangṭam a tlun ah siseh, rai a tlun ah siseh, rocarnak le theikung rai a tlun ah siseh, khaubawk le lunghmul an tlun ah siseh, an ral hna nih khan an khua pakhatkhat i an hren hna ah siseh, zei bantuk rai hmanh si ai kun, zei bantuk zawtnak hmanh si ai kun, 29Israel mi nih an dihlak in siseh, ahopaoh nih siseh, zei bantuk thlacamnak zong si ko seh, zei bantuk nawlnak zong si ko seh, an tuah i hremnak an in ciomi le an ngaihchiatnak cio kha an hngalh i hi inn leiah hin an kut an zao hna ahcun, 30khi tikah nang nih na umnak van khin rak theihpiak hna law, ngaithiam hna law, an zulhmi lam vialte ning cio ah an lungthin nangmah nih na hngalh komi hna cu pe ko hna, zeitintiah nangmah lawnglawng nih minung fa hna an lung cu na hngalh; 31kan pupa na rak pekmi hna ram ah hin khua an sak chung vialte nangmah kha an in ṭih i na lam kha an zulh hna nakhnga, theihpiak ko hna.\n32“Cu bantukin, na mi Israel mi a si lomi ramdangmi nih, na min ngan le a ṭhawngmi na kut le na samhmi na baan ruangah lam hlatpi ram in an rat i hi inn lei hoih in thla an cam ahcun, 33na umnak van khin rak theihpiak law, ramdangmi nih an in auhnak vialte ning in tuahpiak ko hna; zeitintiah vawleicung mi vialte nih na mi Israel mi bangin, na min kha an theih i nangmah kha an in ṭih i hi inn ka sakmi hi nangmah min in kawh a si kha an hngalh nakhnga, theihpiak ko hna.\n34“Cun na mi hna cu an ral doh awkah an kal ahcun, zei lam zongin na kalter hna a si ah, nangmah nih na thimmi khua hi le nangmah min caah ka sakmi inn lei hoih hin nangmah sinah thla an cam ahcun, 35khi tikah van khin an thlacamnak le an in nawlnak cu rak theihpiak hna law, annih an rian ah cun ṭanpi ko hna.\n36“Annih nih na cungah an sual ahcun — zeitintiah a sual lomi minung an um lo — cun an cungah na thin a hun i ral kut chungah annih cu na chanh hna i a naimi ram ah siseh, a hlami ram ah siseh, sal ah kalpi an si i 37sihmanhsehlaw sal ah an kalpi hnanak ram ah cun, an lung a hung pem i an i ngaihchih i sal ah an tannak ram ah cun na sinah, ‘Kan sual cang, ding lo pi le ṭhalo piin thil kan tuah cang,’ tiin nawlnak an tuah ahcun, 38sal ah an kalpi hna i sal i an tannak ram ah cun an ruahnak dihlak le an lungthin dihlak in an i ngaihchih i an pupa hna sinah na rak pekmi an ram le nangmah nih na thimmi khua le na min caah ka sakmi inn lei hoih in nangmah sinah thla an cam ahcun, 39khi tikah na umnak van khin an thlacamnak le an in nawlnak cu rak theihpiak hna law an rian ah cun ṭanpi ko hna law nangmah cung i a sualmi na mi cu ngaithiam ko hna. 40Maw ka Pathian, hi hmun thlacamnak hi run hmu ko sawh law, run thei ko sawh.\n41“Maw Bawipa Pathian, tho law\nna umnak hmun ah cun kal tuah,\nNangmah le na ṭhawnnak\nMaw Bawipa Pathian, na tlangbawi\nhna cu khamhnak in\nthuam hna law,\nNa mithiang hna cu na ṭhatnak in\nlawmhter hna. *6:41-42: Slm 132:8-10\n42Maw Bawipa Pathian, na chiti thuhmi\ncu hlaw hlah!\nNa sal David ca i a fekmi na dawtnak\nkha philh hlah,”


Nihin Myanmar: Nihin ah a Cangmi Myanmar Thawngpang Pical Pawl | THE CHIN JOURNAL\nMYANMAR COUP / February 24, 2021 February 23, 2021\nUS nih Myanmar Ralbawi Pahnih Dan an Tat Than Hna\nRam Thawng Pasarih nih Myanmar Ralkap Fak Piin Mawhchiat\nAustralia Ralbawi le Myanmar Ralbawi Gen. Soe Win Phone an i Chawn\nUS nih Myanmar ralbawi pahnih a simi General Maung Maung Kyaw le Lieutenant General Moe Myint Tun cu sipuazi lei dantatnak a pek tthan hna, tiah theih a si.\nMyanmar ralkap nih February 1 ah NLD kut cung in uknak an chuh hnu ah ralkap uknak duhlo lamzawhtu minung 4 thi lak in kah an ton ruang ah US nih a cunglei ralbawi pahnih dantatnak a pek hna hi a si.\nMyanmar ralkap nih uknak an chuh hnu ah US nih dan an tatmi Myanmar ralbawi 12 an si cang i, Myanmar ralkap ca ah tangka luhnak a simi company pathum zong dantat chih an si.\nDantat tharmi ralbawi pahnih hi US ramchung ah an ngeihmi thilri/rianttuannak vialte US cozah nih a tlaih dih lai. Cun, US ramchung Company le pumpak sipuazi rianttuantu pawl anmah he rianttuan tti lo ding in kham an si. (Irrawaddy)\nVawleicung ram tthawngttha pasarih (G7) fonh in nihin ah Myanmar ralkap cung mawhchiatnak cathanh an chuah, tiah theih a si.\n“Dai tein lam a zawhmi hna cung ah ruru hranghrang in tthenhmal tuah hi cohlang awk hrimhrim a ttha lo. Hi kong ah ttuanvo a ngeitu hna ralchanh in lehrulnak a um ve lai. Daw Aung San Suh Kyi le President U Win Myint telh in tlaihmi vialte a rianrannak in thlah hna u,” tiah Joint Statement an chuah.\nG7 tiah auhmi ram tthawngttha pasarih bu ah US, UK, Japan, French, Canada, Italy le Germany an i tel i, atutan Joint Statement a chuahtu ah hin EU zong aa tel ve. (Reuters)\nAustralia rampi runvennak ah bawibik changtu a simi Vice-Chief David Johnston nih Myanamr ralbawi Vice-Senior General Soe Win cu February 22 ah phone in a chawnh, tiah theih a si.\nKap hnih phone chawnhnak ah General Soe Win nih Myanmar ram ah thimnak tuah tthan an timhnak kong, Democracy phung he i ruang in lamzawhtu pawl an tthenhmal hnanak kong, 2008 phunghrampi he i tlak in Democracy rampi ser ding in timhtuah a sinak kong le lamzawhtu pawl tthenhmal tik ah thazaang hleihluat kan hmang lo timi pawl a chim, tiah Myanmar cozah thawngzamhnak The Global New Light of Myanmar nih a tarlangh.\nAustralia runvennak Vice-Chief David Johnston nih Daw Aung Sang Suh Kyi le President Win Myint telh in tlaihmi vialte thlah ding in biaruahnak a ngeih pin ah lamzawhtu hna cung ah Myanmar palik le ralkap nih ralhriam hmang in lehrulnak an tuahmi hi cohlan awk a ttha lo, tiah a chim.\nCun, Myanmar ralkap nih an tlaih vemi Australia rammi Professor Sean Turnell thlah ding in Johnston nih Gen. Soe Win cu a chimh fawn.\nProfessor Sean Turnell cu sipuazi lei NLD ruahnak petu a si i, Myanmar ralkap nih uknak a chuh hnu ah an tlaih vemi a si. (DVB, The Global New Light of Myanmar)


2010 Kawlrampi Thimnak Ah NLD Cu A Lut Lo. A Lut Lonak Hi A Ruang A Um. – Chuncha News\n2010 Kawlrampi Thimnak Ah NLD Cu A Lut Lo. A Lut Lonak Hi A Ruang A Um.\nNLD le Alliance (9.7.2020) 2010 Kawlrampi thimnak ah NLD cu a lut lo. A lut lonak hi a ruang a um. Union Election Commission (UEC) nih Thimnak a lut duhmi party dihlak 2008 Phunghrampi hi remh a hau lo, kan hna a tla timi min thutnak tuahter dih a si. NLD cu 2008 Phunghrampi remh ding hi policy nganmi pakhat a si caah min zong a thut duh lo, thimnak zong a lut ve lo.\nNLD cozah policy ah 2008 Phunghrampi remh ding ti a si caah nikum\n2019 chungah remh khawhnak lam a kawl ve, ralkap nih a duh lo caah remh khawh a si lo. USDP party cu Ralkap he pumkhat an si ko caah adang in ka langhter lonak a si. 2010 rampi thimnak ah a lutmi party vialte hna hi 2008 Phunghrampi hi kan pom ve, remh a hau lo tiin min thutnak a tuah ciami lawng an si.\nCucaah 2008 Phunghrampi remh a duhmi party le a duh lomi party tiin an um. 2010 ah MP a cuhmi party le mah lioah a tel cangmi minung pohpoh cu NLD policy he a kalh cang caah NLD nih MP hmun tamdeuh teinak hmuh sehlaw President thimnak ding ca tiang a tling khawh lo sual zongah 2008 Phunghrampi remh a hau lo a ti cangmi party le minung hna he Alliance tuahnak lam a um ti lo.\nAtu Chin State party pawl ah hin 2010 thimnak a lut cangmi le party thar a si ko nain remh lo ding tiin Min a thut cangmi lawngte an si. Min a thut lomi pakhat, pahnih an um zongah a duhmi pal he ikomh cang caah NLD nih CNLD he Alliance tuah khawhnak lam a um lo. A laklawh sual ahcun democracy tanhtimi Shan le party dang tampi an um ko.\n2008 Phunghrampi ruangah a zei poh duh ningin chim khawh le kalpi khawh a si lo caah hi Phunghrampi kan remh or a thar kan ser hlan cu NLD hi tanh rih ding a si. 2008 Phunghrampi ruangah Federal kong zong chim khawh a si lo, Peace kong zong chim a ngah lomi a si. Peace Conferene an timi hi a phung menmen in an tuahmi a si. Result a um lai lo. U Thanshwe a nun chung cu bia nem in zeihmanh a ngah lo timi hngalh cio ding a si.\n2020 thimnak ah NLD nih cozah a kai than ahcun 2008 phunghrampi kong caah lam dang a kawl lai. A kai kho lo ahcun Ralkap uknak tangah 2008 phunghrampi ningin zungzal khuasak a si cang lai. NLD lawng 2008 Phunghrampi a pom lomi a si i party dang vialte 2008 phunghrampi hi ka hna a tla ve a timi lawng an si. Ralkap uknak tangah zungzal um ka duh a timi lawng an si. Democracy duh ahcun NLD tanh lawngah lam a um cang. Party dang siin Democracy kawl khawhnak lam a um ti lo. 2010 ah a cuhmi minung le party pohpoh caah lam a pit cang timi zong hngalh a herh ve.\nCentre Cozah hi NLD a si ahcun miphun party cu State ah teinak a hmuh zongah Cozah tlai khawhnak lam a um lo, State hluttaw meeting lawng an kai khawh lai. Anmah duh ningin biakhiah khawh a si lo, Central Cozah policy duh ningin tuah a si lai. Atu Kawlram dirhmun ningin cun cozah a tlaimi party ah ipehtlai lawngah thiltikhawhnak a um. Duhmi hal khawhnak lam a um.\n2015 ah Rakhine State ah miphun party nih teinak a hmuh. Shan State ah miphun party le USDP nih teinak an hmuh. Cozah cu NLD minung nih a tlai ko. Hluttaw belte anmah miphun le usdp nih an tlai nain Central Cozah duh ning lawng riantuan khawh a si. An duh ningin merh khawh a si lo. Phunghrampi tlamtling a ngei cangmi ramdang pawl dirhmun he tahchun khawh ding a si rih lo. Kan kaa lawng nih Democracy kan ti.\nRalkap uknak tangah kan um rih, luatnak lam kawl lio a si. Ralkap kut in luat khawhnak caah NLD hi kan tanh rih a herh tuk caan a si.\nȚha tein khuaruat cio tuah u. Pawngkam aukhuangmi pohpoh zumh rih hlah u sih. Tukum zong NLD nih cozah a kai rih ding a fiang ko. State ah Miphun party nih tei zongah NLD nih Alliance a tuah lai lo ti cu a cungah langhater a si cang caah kan ram sersiamnak ca zong 2008 Phunghrampi thar sernak ca zong NLD hi tanh rih ding a si ko. Catialtu: Laiki Chohzah\nA Fanu Nih A Hauhmi Phone Tha A Cawk Piak Khawh Lo Ruangah Hringtu Apa Amah Tein Ai Thah\nMyanmar Vice President Dr. Henry Van Thio Vawlei Le Miphun Dang Hna Hmaiah Pathian Nung A Ttanh Ngam Tu Asi


Trump ttanhtu, Lai pawl nih nauhrawh le neihkhat umh lawnghi nan buaipi i mah hna pahnih lawnghi sualnak ah nan ruah. – Hakha Cherry\nNauhrawh le neihkhat umh lawng sualnak an si lo, din lonak tuah le fa cawnpiak thiam lo zongteh:Trump ttanhtu, Lai pawl nih nauhrawh le neihkhat umh lawnghi nan buaipi i mah hna pahnih lawnghi sualnak ah nan ruah. Sualnak dang cu biapi ah nan ruat lo i tuah zongah a poi lo titluk in nan ruah. Mah tikah chambaunak le tlamtling lonak tamtuk nan nei ti khawh a si. Sualnak dang cu buaipi tlak lo phunah nan ruah cu/chimtlak lo nan ti cu. Mahcu a palh tukmi ruahnak a si. Bible ah nauhrawh le neihkhat umh lawng sual a si a tinak a um lo.\nMahtluk sualnak a tammi hi chimcawk lo a si ko lai. Nauhrawh le neihkhat umh lawng nan thinlung ah a um peng tikah sualnak dang caah daithlang in nan um lai tikah nan nunnak ah tlamtling lonak le chambaunak a tampi ko lai. Biden a ttanhtu pawl nih cun sualnak vialte kan doh dih ko/doh dih kan i zuam fawn. Sualnak vialte cu kan buaipi. Trump ttanhtu Laipawl, nauhrawh le neihkhat umh sualnak lawnghi arhla fungkhat tlaih in i tlaih ti hlah u. Mah ti nan kal pengah cun nan rawk chin lengmang ko lai. Mah sualnak pahnih lawng biatak tein buaipi zonghi pialsual/kalsual a si ve. Mah vialte sualnak dohding hi nan thei lo maw?\nNan fale biatak tein cawnpiak hna u. Nu le nu, pa le pa umh a tthatlo ning zong cawnpiak hna u. Nauhrawh a tthat lo ning zong theihter lengmang hna u. Cozah tuahmi lawng auhnawh len ti hlah u. Nan fale nih volhpamh, upat lonak, le nuncan ziaza dawh lo an tuah/an hmang ahcun fak piin cawnpiak hna u/si hna u. Ca zoh le rianttuan an huamnak ding zong in biatak tein cawnpiak hna u.\nNa fale ttha tein na cawnpiak khawh lomi hna zonghi sualnak a si ve. Din lonak a phunphun na tuahmi zong sualnak a si ko. Khrihfa mi nih sualnak dohding tamtuk kan nei tihi philh hlah u sih. Nauhrawh (Abortion) le neihkhat umh (same-sex marriage) lawng sualnak an si lo.\n(Rom 3:23), “Zeicahtiah mi vialte cu kan sual dih cio ko i Pathian sunparnak kha kan bau dih cio ko.”(Jeim 4:17), “Cucaah cun hi a tthami thil hi ka tuah awk a si tiah a hngal ko ttung i a tuah lomi cu misual a si.”Credit-Van Tum


NLD a Vote lo mi nih van ngai hmanh na thin hung bak lai – A fak bak hih (+Video) – Onlinenungak\nNLD a Vote lo mi nih van ngai hmanh na thin hung bak lai – A fak bak hih (+Video)\nKachin thisen na silo, NLD ah vote na thlak tiah an ti i Kachin Nu pakhat cu a hro taktak. An dirhmun cu Chinmi a si i NLD ah Vote thlak nak nawl na ngeilo tiah ti hna sehlaw a dawh. Kawlram minung ka si i ka duhmi party poh ah vote thlaknak nawl ka ngei a ti i ai hro chih ve.\nHinu hi Myitkyina mi a si i, Mandalay ah khua a sa mi a si. Mandalay in vote thlak duh ruang ah Myitkyina ah a rak tlung i Kachin pawl nih “Kachin thisen na silo, NLD ah vote na thlak hrim hrim” tiah an ti i, a thin a haang, a lung a fak kho tuk.\nKachin mi bak ka si, ka duhnak poh ah vote thlak nak nawl ka ngei i kawlram hruaitu dingah hin NLD party ka duhcem ruangah, Mandalay ah NLD nih Cozah an tleih tthan nak ding caah zeitluk in dah khrihfa bunih thla kan cam, tihi nan thei lomaw? kan Pi Suh Kyi dah tilo cu kawlram caah hin a hohmanh bochan awktlak an um lo, a ti i a lung a fak kho tuk.\nVideo rak zoh ve a tanglei ah kan van thil chih.


time-management – welcome!\nCaan i uk ter maw na duh deuh nangmah nih caan uk?\nHakha Chin Super ah taang 10 kan kai lio ah darkhing tum poah ah cazoh thawk a hauhmi khi aa rak fahsak tukmi ka hawi pa pakhat a um i, Hmung Kual Mang ma, Sang Chep ma, Cung Za Thawng ma a si ka thei ti lo. Nifatin darkhing/caan nih an kan ukmi khi a rak uar lo ci tuk a rak si ko khah.\nCaan upat cu tthanchonak a si ti cu al awk a ttha lo, nain pumpak nunnak ah nifatin bak in caan i uk ter hi mi zapi caah tthanchonak a si lai ti ka ruat bak lo. Mi cheukhat caah cun a si ko lai.\nA thlarau a free (free-spirit) tukmi phun khi ka si. Ttemttawn, sikaan a ciat tuk phunphai a chei lo pawl khi. A chiatnak lei in chim ahcun control thiam lo ahcun camipuai sungh, rawh le vaivuanh a fawi tak phun pawl khi mu. Ralkap tla ning law an training le zeidang pawl a har ruang ah si lo in an zulhphung/sikaan a flexible lo tuk ruang i simhak in khin zawt dawh ka si. Aa lo pengmi thil, aa lo pengmi caan ah ni fatin tuah peng khi vawlei cungah ka ttih bik pawl a si.\nKha bantuk minung pawl kha tthanchonak ah tiin suimilam 10:30 bak ahcun ca na rel liomi zeitluk na lung a luh zongah na ngol hrim lai; suimilam 12:30 tiang lawng na hawi le biaruah caan na ngeih caah caan a dih ahcun zeitluk nan biaruah a thawt zong ah na ngol hrim lai; ti phun in caan nih uk ter cu a si kho hrim lo. Nun sullam zong a tlawm ter tuk ka ti, kan hawi le zong nih an kan huat viar lai ding khi a si.\nA caan caan i ruah lo piin thil tuah (spontaneity) cu a nuam tuk, abiana ah zaan suimilam 3 ah timh cia lo piin tlang kai ti bantuk pawl khi ka hawi le he tuah zong ka tuah bal i mah bantuk pawl khi fim ka duhmi memory pawl an si. Ka tar tikah, kan no lio ahcun… ti chim te ding ah kaa chiah :D.\nThil a ra ning paoh in zohchom in tuah ding a si ko na ti duhnak maw tiah hal a si ahcun a si bak lo. Sikaan le uar lo, caan i ukter zong duh lo, hawi le le chungkhar, khrihfabu zong caan pek duh, i mah pumpak zong tthancho duh fawn ttung ahcun caan hman thiam nakin mah le mah i hman thiam hi san a tlai deuh ka ti.\nZeidah aa dang ti ah cun: caan hman thiam cu tuchun suimilam 12 ah mah cu ka tuah lai i zaanlei 4 ah mah cu ka tuah lai i minute 20 bak ca ka rel lai ti khi a si. Mah le mah i hman thiam ti cu suimilam mah cu zat ah mah cu ka tuah lai ti nak in, ni khat chung ah, asiloah zarhkhat chung ah lim ka duhmi rian kha ka ttial hna hnga i a ni le a caan khiah lem lo in mah ziak caan ah tuah thluahmah khi a si. A flexible deuh i san zong a tlai (effective) deuh lai ka ti. A biana ah ninga ni ah ka hawi le he caan ka hmanmi a tam deuh i ka ca tuah ding ka dih lo ahcun zarhte ni i dinh kaa timhmi ah dinh loin ka tuah ko hnga. Nain zarh cu liam ter lo bak a hau ve hnga, cu lo ahcun mah le mah i bochannak le i zumhnak a zor hnga cu mu.\nMah le mah i hmanthiam nak ding ahcun mah le mah i hngalh a hau ngai. Zeidah ka nunnak ah u-sa pek ka duhmi an si ti fiang tein i hngalh a hauh pinah zeitik caan ah zei ka tuah ah dah ka lung a luh i kaa ziak ti zong hngalh a hau. Ka caah a ttha lo, kaa tinhmi he aa tlak lo ti hngalhmi thil pawl al khawh (No, Nei, Nej) ti khawh zong a hau. Mah le mah i upat zong a hau. Caan, phaisa, zulhphung/sikaan hi upat hna ding, a kan bawm tu ah hman hna ning a si nain i uk ter hna bak lo ding a si tiah ka ruah ko. Mah le mah i hman thiam kha mah nih caan uk tiah ka ti mi cu a si i nan i ruah lo ning a si cun sorry :).\nPosted on September 8, 2016 by myborspPosted in Hmuhning le Ruahnak (Thoughts and Opinions)Tagged self-management, time-managementLeave a comment


Thantlang mino hna sin sawmnak le thawngthanhnak – The Cherry Par\nThantlang mino hna sin sawmnak le thawngthanhnak\nAkong: Thantlang mipi runvennak le mipi ca ral a si mi hna dohnak caah Mipi Ralkap sernak.\nAtu tein kan timh lo ahcun ralkap nih aa kan nam hnu ah mino kan i fumtom kho ti lai lo, khua chung mipi kha ralkap nhi taang phaw ah an hman hna lai caah tihnung mi dirhmun a phan kho mia si caah thantlang khuachung le mipi lak ah ralkap an thutdir nak hnga lo tuan a lohma kan dawmh a herh. Cucaah Thantlang khuapi le mipi runven ding in caan le nunnak a pe kho hnga mi nih a tanglei ah pehtlaih khawh kan si. Tonnak hmun cu atu ah thanhawk a that rih lo caah thawngthanhnak le pethalihnak kan tuah khawh hnu ah ahmun le caan kan khia te lai.\nMeithal a ngei nain kum upat ruang ah ralkap na doh khawh lo ahcun ralkap a do kho mi mino kha hlanh khawh kan zuam hram uh. Zen kuan na ngeih lo zong ah na meithal na kan hlanh lai i zen kuan cu a hmangtu mipi ralkap nih kan i damh khan ve lai. Mipi zuan ruahnak he, People Security Force -PSF\n← Tutan kan tei ah cun, (teinak lam cheuthum cheuhnih kan phan cang)\nChaungkhuah Khua Ralkap le Mipi Kahdohnak ah Pu Ram Hlur a Nunnak a Liam →


Hihi Ṭha Tein Rak Rel A Fiang Kho Taktak – Chin World News Evening\nHihi Ṭha Tein Rak Rel A Fiang Kho Taktak\nAugust 21, 2019 Salai Van Hmuhning\nTuan Bia: 2015 lio ah Kokek puicimh ruangah Hakha a rak rawk i, Hakha khuapi khuasa dihlak kan mitthli a rak tla. Kan rak ngaihchiatpi cio hna. USDP nih a Cozah a rak tlaih lio a rak si i, Theinsein President a rak tuan lio a si. Chin State ah Hung Ngai Chief Minister a rak tuan lio si ve i, a hmesem nih philh awk tha lo in tuanbia ah a cang. A tu NLD Cozah a vun si ve i, Kokek rawhralnak cu Pathian thawng in a um hrawlo. A sinain, Cozah nih hngalhpi lomi ah ruahmi Inn 135 cu hrawh dih a si.\nPupa ram, Tlangram, Bawiram tibantuk zei hngalloin ai cawmi, ai cheumi tibantuk Khuate lei in a rak thudir mi tampi an um. Inn 135 hrawh piakmi ah phaisa an dih cio mi cu van um rih seh, rualchan,cingla ngei lo mi tampi an um i, a vakvai mi tampi an um kan mah dirhmun ah van I dirter cio hna hmenh uhsih. Techin Fapar chan tiangin philh awk tha lo tuanbia a si.\nA ho nih dah Cozah a tlaih lio a si? a hodah riantuantu an si? Rampi President a tuan lio mi cu chim hau lo hngalh dih an si. A tu lio ah a lar bikmi min hna cu: Pu Lian Luai, Pu Zo Bawi, Pu Sui Thio, Pu Soe Thet an si. August 20, 2019 cu techin fapar chan tiangin philh a um ti lai lo i, tuanbia ah a canglan lai. Tuanbia tialtu nih hin tuanbia tha an tial tawn bantukin, tuanbia chia a tialtu zong an um tawn ve.\nA rohhlan ah Video (VCD) in a chuak colh lai. Ruahchuk ruahcho: An thlaikheu, an mitthli le an hnapduk he an thutdirnak hmun i, a thudir te dingmi hna caah an thutdir sia a rem te hnga maw? Next process tu cuan than tuah hna uhsih. Credit:Ronal Pamawi Van Khawng\nA Poi Tuk Hringhran A Hawipa Cu Sakhi Ah Ruah In Thi Lakin A Kah Sual\nInn Hrawhpiak Mi Hna Lila Nih Anmah Tein Thianhhlimhnak An I Tuah Lai A Fak Bak Ko Aw


Breaking News; CNDF Le Ralhrang An I Kap Ruangah – The Cherry Par\nBreaking News; CNDF Le Ralhrang An I Kap Ruangah\nIndia-Myanmar ramri ah CNDF le SAC ralhraang an i kap, khuami an zaam dih!\nChin Ramkulh, chaklei laitlang India-Myanmar ramri, Satawm khua pawng ah CNDF le SAC mithat phu hna karlak ah kahdohnak a chuak tiah theih a si.\nHi kong he pehtlai in Satawm khuami pakhat nih, “Nihin zing suimilaam 10:00 tluk ah an i kap. An i kahnak hmun hi Satawm khua in falung pathum hrawng a hlanak ah a si. Mi zeidah an I kah ti cu fiang in kan thei lo nain, CNDF le SAC mithat phu an si ko lai tiah kan ruah. An i kahnak a daih bak in khuami a tam deuh cu India ram lei ah kan pet,” tiah a chim.\nSatawm khua hi Falam Peng chung ah a ummi a si i, a inn in inn 60 leeng a si. Hi kahdohnak ah minung pazat dah an thi i, pazat dah hliam an tuar timi CNDF nih an thanh rih lo ca ah, kan rak langhter rih lai lo.\nPDF-Tamu nih SAC sin ah aa bawm mi Meitei hriamtlai ralrin an pek hna. People Defense Force (Tamu) nih SAC mithat phu sin ah aa bawm mi Meitei miphun hriamtlai hna cu SAC he rian an tuan tinak le an i bawmhnak cu a ran khawh chung ngolh ding in 2021 September 17 ah ralrin peknak cathanh an chauh.\nCathanh an chuah mi chung ah, “Sagaing Ramthen, Tamu peng chung ah a ummi, Meitei (UG) cu SAC he rian an tuan ti, an i bawm. Kan peng chung ah a um mi Meitei miphun nih, i thawh rianmang in SAC he nan tuanti nan i bawmh mi hi a rannak in rak ngol uh. Nan ngol lo ahcun, Myanmar ram democracy kan hmuh ding a duh lo mi miphun nan si tiah kan in pom hna lai.\nAtu dothlennak zong hi kan dih deng cang ca ah, kan tei tik ah Myanmar ram chung ah umnak nawl kan in pe ti hna lai lo. A ran khawh chung in rak ngol uh tiah nolh kan duh,” tiin an tial. Meitei miphun hna hi Manipur pawngkam ah a ummi an si i, U Ne Win chan lio ah Ne Win nih Chin miphun chung miphun pakhat ah a chiah i, a pom mi hna an si. Credit: The Chin Post\n← Min Aung Hlaing cu kan ral ah hei chia ko usih. Min Aung Hlaing dawt le thlacam piak hi soisel awk a si rihlo!\nHakha Le Thantlang Karlak Ah Ralhrang Pawl Cawlcanghnak Cu Fih A Nung Tuk Hringhran! →


Levitikas 24 (Leviticus 24)\n1 Bawipa nih Moses cu a chawnh i, 2“Israel mi hna cu, oliv chiti a fimmite, van awk i ṭhuatmi cu, meiinn kha alh camcinternak caah, nangmah sin i rak put awkah nawl pe hna. 3Tonnak thlam chung biakamnak puanzar lengah khan Aaron nih a ningcang tein zanlei in zinglei tiang Bawipa hmaiah a chiah camcin lai; mah hihi nan techin fapar tiangin nawlbia a si lai. 4Sui thiang in sermi meiinn tung cungah khan meiinn hna cu a ningcang tein a chiah camcin hna lai.\n5“Cun changvut dip na lak lai i changreu hlum hlei hnih in na ser lai; hlum khat ah ephah cheu hra cheu hnih lengmang a si lai. *24:5-6: Exo 25:30 6Sui thiang cabuai cungah cun tlang hnih in na chiah hna lai, tlang khat ah paruk lengmang in. 7Cun a tlang veve ah cun a thiangmi frankinsen na chiah lai, Bawipa sin i mei in pekchanhmi hngalh camcinnak ca changreu he cun an kai ṭi lai. 8Sabbath ni fate Aaron nih a ningcang tein Bawipa hmaiah cun, Israel mi hna airawl in zungzal biakamnak caah a chiah camcin lai. 9Cun mah cucu Aaron le a fapa hna caah a si lai i hmunthiang chungah khan an ei lai, zeitintiah Bawipa sinah mei in pekchanhmi lakah khan a caah a thiang bik, a hmuh camcin awk vo cu a si,” tiah a ti. *24:9: Mat 12:4; Mar 2:26; Luk 6:4\n10Israel minu pakhat i a fapa, a pa Izipt mi a simi cu Israel mi hna lakah aa chawk i Israel minu fapa cu le Israel mipa pakhat cu riahhmun ah cun an i si i 11Israel minu fapa nih cun Pathian Min cu a vawlhpamh i chiat a serh. Amah cu Moses sinah an ratpi. A nu min cu Shelomith, Dan phun chung mi Dibri fanu a si. 12 Bawipa duhnak annih sin i thanh a si hlantiang thong chungah an chiah.\n13Cun Bawipa nih Moses cu a chawnh i, 14“Chiat a sertu cu riahhmun lengah chuahpi law, amah biachim a theitu vialte nih a lu cungah an kut chia hna seh, cun aa pummi vialte nih lung in chep hna seh. 15Cun Israel mi hna cu, a Pathian chiat a serhtu paoh nih cun amah a sualnak kha a in lai. 16 Bawipa min a vawlpammi cu thah a si lai; aa pummi vialte nih lung in an cheh lai: mipem a si zongah, laikhat mi a si zongah, Min cu a vawlhpamh ahcun thah a si ko lai, tiah chim hna,” a ti. 17“Cun, mi a thatmi cu thah a si lai. *24:17: Exo 21:12 18Saṭil a thatmi nih a cham lai, nunnak caah nunnak. 19Mi pakhatkhat nih a innpa kha a mui a chiatter ahcun a tuah bantukin a cungah tuah a si ve lai, 20ruh khiah caah ruh khiah ve, mit caah mit ve, ha caah ha ve; mi kha a mui a chiatter bantukin chiatter a si ve lai. *24:20: Exo 21:23-25; Deu 19:21; Mat 5:38 21Saṭil a thatmi nih a cham lai; mi a thatmi cu thah a si lai. 22Mipem ca le laikhat caah phungbia pakhat nan ngei lai tiah chim hna; zeitintiah keimah cu Bawipa nan Pathian ka si,” tiah a ti. *24:22: Nam 15:16 23Cu bangin Moses nih Israel mi cu a chimh hna i chiat sertu cu riahhmun lengah an chuahpi i lung in an cheh. Bawipa nih Moses nawl a pek bangin Israel mi nih an tuah.


Trump fanu pasal nih Trump Twitter ah a post mi, comment a tuah mi nih US a hninh bak ko; US mipi nih zeidah a cang lai ti cu heh tiah an zoh cang ko\nTu lio thawngpang a lar ngai mi pakhat cu Trump fanu pasal, Senior Adviser Jared Kushner nih comment a tuah mi hi a si, Jared Kushner nih Trump Twitter ah a post mi comment a pek mi hi zeidah a ruang si lai ti cu mi tampi nih thei an duh ngai mi a si.\nCongress le House ah Defense bill kongah biakhianak an tuah hnuah Trump nih a chim mi cu, China nih teinak a hmuh cang tiah a post.\nMah a post mi ah vote power kong a chim chap. Defense bill ah veto power a hmang lai ti a cun Veto power hmang kho lo in House le Senate ah passed a si cang fong,\nTrump nih mah veto power kong a chim mi hi zeidah a si lai ti hi mi tampi nih an thei duh ngai mi a si. Mah a post mi he pethlaih in a fanu pasa, White House Senior Adviser Jared kushner nih comment a tuah\nTrump fanu pasal Jared Kushner nih na caan tampi cu thil sawhsawh ah na hmang cang, thatein le dawh tein tu tiang election kong he pehtlaih in President tha na sining na langter cang i,\nteinak cu na ta a si, a tu cu tetu na si hrim lai tiin a comment a tuah. Mah vialte hi Twitter nih dispute le fraud mark an tuah ngam ti lo i,\nTrump nih vote ka hmang lai tiah a post hnuah Twitter nih Trump account cu zeitin hman an tuah piak ngam ti lo. A hlan ah Trump account cu reply le retweeted tuah kho lo in temporary in an rak tuah piak kha.\nTrump nih a duh a cun veto hmangin Twitter hi cawlcang kho lo in a tuah kho. Mah bantuk in Trump fanu pasal Jared Kushner nih a pu Trump Twitter ah a post mi comment a tuah i,\natu cu teinak cu na ta a si cang a ti mi hi zei bantuk thil Trump nih a tuah lai ti cu US mipi nih heh tiah an zoh mi a si. Source-Western Journal\nBe the first to comment on "Trump fanu pasal nih Trump Twitter ah a post mi, comment a tuah mi nih US a hninh bak ko; US mipi nih zeidah a cang lai ti cu heh tiah an zoh cang ko"


Mandalay Thonginn Sandahpiah Mi Cu Ralhrang Nih Meithal He An Luh Hnawh Hna - Chin Eleven News\nZahan August 8, cu myanmar ramchung tuanbia ah minung tamtuk an ral thih ni 8888 Uprising kum 33 tlin ni a si caah hmunkip um mipi cu sandah an piah cio hna. Zahan zaan suimilam 9:00 hrawngah Khan Mandalay Uba thonginn chung zongah thongtla pawl sandah an piah thawng a thang ve.\nAn mah kawl pathian biaknak thawng a thang i, cu lio ahcun thonginn chung in sandahpiah thawng zong a thang ve. Sandahpiah thawng kan theih tlawmpal ah meithal thawng zawng kan theih chih, cun ralhrang motor 6 hrawng thonginn chungah a lut colh ve.\nTongtla pawl ralhrang nih zeitin dah an tuah hna timi cu fiangtein hngalh a si rih lo. Kan hnu Yangon thonginn chung zongin sandah an piah caah mipi thongtla tampi an thi caah thinphang ngai a si. Kan hnu july 19 zongah Mandalay thonginn chungah sandah an rak piah bel cang.\nTulio zawtnak he a pehtlaiin thongtla pawl cu an chung le tibantuk le an sihni pawl he ton zong an senh hna lo caah, thong chung ah zeitin dah khua an sak ti zong hngalh khawh a si locu caah chungkhar hna cu thinphang in an um hna.\nRelchap: Shwebo peng ah Facang Cinnak kongah khuami Harnak An Tong Sagaing ramthen, Shwebo peng le Depeyin peng khua cheukhat hna cu lo riantuan mi hna rallokap hna nih hmun hm an khuar i khua chung ah lut in mipi cu an tlaih hna an kah hna ruang ah furcaan facang cinnak kong ah harnak an tong.\nRallokap nih khuachung ah hmun an khuar ruangah lo riantuan le pum pawcawmnak caah riantuan mi zong inn ah an tlun ngam ti lo tiah Shwebo peng Pahliang khua mi lo riantuan pakhat nihchim.\nRallokap hna nih tlaih le kahnak ruang ah Depeyin peng Kyi khua, Me Oo,Niang Kyi Kung, Let Yaa Kung, Mu Kah Tun, Ngiang Hlah,Tayat Taw, Wine Kyi hna khua leng ah Shwebo peng ah Pa Line, Kun Sik khua hna khua 20 hrawng cu lei riantuan kho lo in inn le lo thilri cu kal tak in an zaam tak dih tiah theih a si.TCP\nRalhrang Motor Bomb In An Puah Hnawh


LAITLANG AH ALOR TUK MI RALKAP BAWI KHIN MAUNG ZI KONG AFIANG PUP – The Chinlung Post\nLAITLANG AH ALOR TUK MI RALKAP BAWI KHIN MAUNG ZI KONG AFIANG PUP\nDecember 22, 2020 admin Chin 0\nTutan ah Soloman Thang nih a chimmi biahi a dik hman mi asi lai. Zeicaah tiah Laimi hna nih kan celh lo taktak Laimi chungah duhpoah in atlong lengmi Kawlralkap bawi Khin Maung Zi hi minung tampi hna nih pumpak a cawlcanghnak an zoh lengmang tikah an lung adong cio mi asi. Hipa kut in Laimi tamtuk hliamhma atuar mi an um i, thihlohnak tiang atongmi an um.\nHi konghe pehtlaiin aliamcia kum 1999 ah Khin Maung Zi nih sualnak ngeilo Pu Lawm Ceu cu amah hremnak tuar ruangah a nunnak arak liam. Hi kong cu Laimi vialte nih chungkhar biachimnak thawngin asining vialte kan theih dih cang mi asi. Culawng siloin pumpak khuakip vialte ah minung a hremhna ning le atuahto ning vialte zong theih dih mi asi.\nKhin Maung Zi tuahsernak konghe pehtlaiin CNF/A ralbawi Solomon Thang Ding cu biahalnak an tuah, Cu biahalnak ah a chimmi cu Khin Maung Zi hi thah dingin timhtuahnak kan ngei ko i, minung zong thlah an si. Asinain khuanu khuapa tthenkhat hna nih kannih khua ahcun zei kan ti hnga kap or that hlah uh tiah nawlnak an tuah.\nKhin Maung zi hi a zertiang ngaingai i, thah dingin timhtuahnak ngeih lio ah Khin Maung zi nih pastor hna le khuabawi hna cu amah hup pheng dingah ai chiah i, vun kahthah tikah kannu le kanpa pawl hliamhma or an nunnak liamlai phan asi caah an kahthah lonak zong asi. Hipa kahthah dingah hin timhlamhnak tuahpeng cu asi ko tiah a chim.\nRalbawi Khin Maung Yi hremnak fahtuk ruang ah a nunnak a liam mi ka pa, Pu Lawm Ceu philhlonak”By: Lily Hniang Chin Par (Biakilh: Hi cabia tawi hi a fanu nih 1999 November 27 ah a thi mi a pa philhlonak le a pa thih kum 21 tlin philhlonak ah a tial mi a si ca ah catialtu nih a dirhmun a tial mi a si. Sualnak ngeilo ka pa, uknak chiat tuk ruang ah maw…Lungler khua ah a thlathla in hreng hna.\nThah lai Siakawngno bang, Khin Maung Yi nih duh in cil len, Khuabawi riantuan ruang ko ah maw, ka thin Ka pa kha Khin Maung Yi nih thah lai Sia bang, khua zakip cuul in hruai len hna. Maw ka pa, khua le ram zawn na rak ruah ruang ah maw kha tluk khan na rak tuar? Kha lio ah khan kei le ka nau cu ka pa nih zei a ton ti kan rak thei ve lo. Kan rak ngakchia tuk rih. Kha lio, ka nu le ka tale hna mitthli le hnapduk he thir le phang in an rak um kha, kei le ka nau nih zei kan rak hngal thiam ve lo.\nRalbawi Khin Maung Yi kuttang pa nih, a nupi le a fale hi a thah ve sual hna lai ti a rak kan phang. Zaantim le khuamang ah khuami hna nih kei le ka nau cu mi puak buin zaantim ahcun ka pa nih a nunnak pek in a tuan hnawh mi kan khua cu lungsiaherh in mithli he (ka nu le ka tale rual cu an tah thawng hmanh thang sual lai phang in ik thliahmah in) kan chungkhar in kan zaamtak ruangmang.\nMah lio ahcun ka pa cu, Khin Maung Yi nih thah lai Sia bang khuazei a hren hmanh thei loin kan tah bu cun ka pa cu kan rak zaamtak. Kha lio, ka nu lungfah le ngaihchiat, ka ule rual ngaihchiat le lungfah, haacangrial kha dah ngai! Ka chan chung ah ka hmuh bal lo. Zei hngal loin ka nu le ka tale khuami mit-auphin le umtu nih tih mi ngei ve bang in an rak kan tuah. Mizoram ramri tiang ka pule nih an rak thlah i, Mizoram lei in kan chungle nih an rak kan don.\nKha lio ah ka nu nih mitthli he hitin Pathian sin ah a rak hal.Kan chuahsemnak khua le ramte ah hin ni nikhat ahcun kan kirpi than mu,” tiah Pathian sin ah thla a rak cam mi kha zei ruah awk hngal loin ka rak i cinken peng. Ka pa, thih hnu ah kan zaamtaak mi kan khua (Saikah, Thantlang Peng) ahcun kan nufarual lawng in Christmas kan hmang than. Kan khua le ram ruang ah nunnak a pe mi ka pa cu Mizoram ah kan sian lo bute in kan kaltak thai.\nChungkhar hna nih khua kan zaamtaak hnu ah Ralbawi Khin Maung Yi kut in ka pa cu a rak zaam kho i, inn le lo ngei ve lo bang kan innte hmanh ah um ngam loin na biak Pathian ruun-inn ah him deuh lai ti ruat in tirawl rak pe in rak thlopbul hna. A hnu ahcun na biak Pathian ruun-inn hmanh ah hnangam kho loin Rualvung tiva kuanghrawn ah rak zaampi hna. Thinghmui zawtnak ngei bang, na hliamhma hmanh duh in thlop ngam loin khualeng ah thlop hna maw ka thin! Ka pa, titi phangphang in khuami hna nih an rak in thlopbul mi nih khan na taksa fah tah a rak in chawng deuh maw?\nNa nunnak pek hnawh mi, na khuami na rak hmuh hna ah khan na hna a rak ngam deuh maw? Tirawl an rak in chanh mi na ei ah khan teh, na kaa hna a rak thaw maw? Ka pa, kha lio na rak intuarnak kha kei nihcun a ruahpiak awk ka rak hngal lo. Nihin ka ruah ah hin na kaa zong a rak thaw bal lai lo dah, ka ti. Ka pa.Ka pa, Facangcil in Khin Maung Yi nih an cilnak, fung le thing in an tuk an dennak, thirhling lak ah an kaiter i an kalternak, thir cincik in an temnak le an hruainak ruang ah na taksa cu an rak pem dih cikcek.\nKha tluk hma le rung kha Zeitinhme na rak intuar khawh ka pa, Na thaisung le na fale mithmai hmuhta lo na sia a rak herh tuk ca ah maw na rak intuar peng? Ziah hme na kaltak ding thiam ko ahcun kha tluk hma fak kha, kha can remruam na rak tuar? Rak kal tuan law, na intuar caan a tawi deuh lai si. Zeitinhme na rak intuar khawh? Ka theih mi pa ah a pasal bik na si.\nNangmah nakin a ingtuar kho mi ka hmu/thei rih hna lo. Kan chawr bak! Na hma le rung kha, misual hna kan ca ah Calvary tlang i a kan tlanhtu kan Bawipa Jesuh Khrih temtuarnak a hluan. Kha temtuarnak he khan zeidah na temtuarnak hi aa dan hlei hnga ka ti. Na taksa cu hma le rung nih pei a tuam dih ko kha ahodah vawlei ah hin kha nak fak in hremnak a tuar hlei hnga? Minung fa nih zeitinhme na intuar khawh?\nKa pa, na pasal bak! Kha vialte hma le rung he, a zeizawn a fak ti hngal loin na thaisung le fale hmuh ta duh ah Mizoram Bualpi khua na rak phan. Na celh cawk ve ti lo le mu na rak kan kaltak.Nunnak pek in na rak dirkamh ve mi kan khua le ramte ah luphum lai lo na rak tih tuk i na rak duh lo kha, na thaisung ka nu le ka tale rual nih an sia a herh tuk ve. Nain ka pa, kha lio ahcun kan khuami nih nangmah cu chim lo, na thaisung le fale rual hmanh an rak kan tih tuk. Nang cu chim hau loin an rak in tih tuk.\nNunnak pek in na tuanhnawh mi kan khua ah cun kirpi ti loin Mizoram ah kan rak in thlawp. Na thaisung le falerual cu na kan theih bang in hawi bang in kan rak in thlopbul kho lo. Nain, ka pa, Khin Maung Yi nih an cilnak le an tuk, an dennak kha na chungril tiang in an rak i rawk dih i na rak pasal remruam, minung fa nih nunpi khawh ding phun a rak si lo. Kha can na nun hmanh kha na pasal tuk ka ti. Ka pa, na kan kaltaknak kum 21 a tling cang e.\nKha lio, puak cung in a kal mi na fanu zong ka nungak ve cang! Ka pa Van khin na rak ka hmu dek maw? Kei nih cun kan philh kho lo, kan in hlam zungzal. Kan in ngaituk rih. Ka pa, na rak zaam lio ah khan nangmah na si lo a thei tuk ko mi Sopum pa pakhat zong Khin Maung Yi nih ka pa na zaam kar ah meithal in a rak kah. Ka pa, na tuanbia cu li bang in ai hnin i vawleipi a cuul dih. Maw Pathian…Na fale kan tuarnak le tah-aihramnak vialte hi lunglawmhnak ah kan thlenpiak ve cang mu…Ka pa philhlonak ah ka rak thai mi a si. Ka pa, kan in ngai tuk! Zaanmang tal ah rak kan leng ve law.\nNote: True History a si. Tuanbia hman taktak mi a si. Atak in a cang mi thil a si. Catialtu hi a ngakchiat deuh ca ah thil sining fiang in a tial dih kho lo. A tial mi nak let in a temtuarnak hi a fak rih. Hi capar hi Lungler sakhaan ah a rak um mi Ralbawi Khin Maung Yi hremnak in a nunnak a rak liam mi Pu Lawm Ceu philhlonak le a ngaihnak a fanu Chin Chin nih a tial mi capar a si. Pu Lawm Ceu cu sualnak zeihmanh a ngei lo, lunghrinhnak le midang Lai ralkap pawl khawh nakding ah tiin a hrem i a hrocer i a theih mi le a hngalh mi um sual ti in a rak hrem mi a si.\nA hrem ning hi a fah in a fak kho taktak. A taksa hi a pemlonak a um lo ti tluk a si. Cu pin ah thlopbul lonak a sau tuk i a phing dih cikcek i angki le bawngbi hruk awk hmanh a tha lo. A ke zong a phin tuk ca ah kedan danh awk hmanh a tha lo. Thlopbul lo mi a hma cu an thumam dih.Cu tluk hma fak bu cun a saimahrang in a zaam i khua zong ah a lut ngam ti lo, khuami pakhat nih lam thlang ah a aihram thawng a theih in a va fuh i a hmuh. Biakinn ah an umter chel, ramdang horkuang kip ah an thuhnawh chel, hmarung thlop thiam siibawi an um lo. Sii-ai tha zong a um lo ca ah a celh ti lo a nunnak a liam hi a si. A tuarning hi a rak fak taktak. Minung fa nih celh ding phun a si lo. (The Hakha Times)\nTHINTUR TAKTAK SI CANG, PENNSYLVANIA STATE KONG A CHUAK CANG


Tulio Kawlram dirhmun hi UNSC nih a tlangtlak hnga maw? – The Cherry Par\nTulio Kawlram dirhmun hi UNSC nih a tlangtlak hnga maw?\nTutan ralkap nih uknak an lak hi Kawlram tuanbia ah a voi 3 nak asi. 1962 ah General Ne Win hruainak in ralkap nih uknak an rak lak. 1988 ah General Saw Mawng hruaimi ralkap nih uknak an lak tthan. January 01, 2021 ah General Min Aung Hlaing hruaimi ralkap nih a voi 3 nak an lak tthan. Tutan Aung San Suhkyi a voih 2 nak inn-thong ah an hren mi le uknak an chuh nak kong ah UN, USA, UK le EU nih fak piin ralkap an mawhchiat hna, Kawlram politics kong ah an thinphan nak zong an chim.\nPresident Biden nih US cu democracy phung tukdennak/hliamkhuainak a um nak khuazei hmun poah ah kan dir zungzal ko lai tiah a ti i US nih economic sanctions a phoih cang mi zong rianrang zoh tthan a hau lai tiah a ti. UN Secretary-General nih UN Security Council zong Kawlram kong ah emergency meeting tuah ding in timhlamhnak an ngeih nak kong a chim ve. China hi Kawlam ralkap a kilhkamh tawn tu asi. UNSC ah Kawlram kong an chuah pi poah ah veto power a hmang tawn tu asi. Tutan thil kong ah kaphnih i theihthiamlo nak kha phisin ding in a forhfial hna (urged all sides in the country to resolve differences). Combodia, Thailand, Philippines nih anmah ramchung buainak kong asi (internal matter) an ti ve.\nUN Security Council kong tlawmpal in van chim ta sih. UNSC ah ram 15 members an um. Cu lak ah USA, UK, China, Russia le France hi permanent members an si i thim tthan lengmang a hau lo mi an si. A dang ram 10 tu hi members sawhsawh an si i kum 2 dan in UN General Assembly ah thim tthan lengmang an si. Vawleicung UN memebrs asi mi ram pakhat khat cung ah buainak a chuah tik ah ramdang in ralkap le hriam hmang in ithlak nak nawl le sipuzazii phihkharnak nawl a chuah kho tu cu UNSC lawnlawng hi asi. Permanent members ram 5 kha veto power a ngei mi an si i UNSC biachahnak kha an hnatlak lo ahcun an veto power hmang in UNSC cu an kham khawh.\nTutan term ahhin UNSC ah Norway zong member asi ve. Norway hi vawleicung ram deihnak kong ah biatak tein a cawlcang zungzal mi asi i UNSC zong fak piin influence tuah khawh ai zuam ve. Ram fate asi nain democracy principle a dir pi mi kong le vawleicung ram deihnak kong ah biatak tein a dir mi asi. UNSC tang ah subordinate bodies tam pi an um, cu hna cu sanctions committees, expert groups, ad hoc-committees, working groups ti pawl an si. Norway hi tu lio UNSC nih sanctions a tuah mi hna North Korea, ISIL, Al-Qaida kong le Syria le Afghanistan ram mipi harsatnak kong tawlrel tu le hruaitu ttuanvo khinh lio mi asi.\nAung San Suhkyi le Norway ram an i pehtleih ning hi phundang te asi. Nobel Peace Prize a pe tu ram an si pin ah Suhkyi nih Kawlram thlennak rian ah cawlcangh hram a thokka tein Norway nih fak piin an dirpi. Norway nih Kawlram politics le dirhmun an cuanh ning hi Pi Suh dirhmun ah ai hngat ti khawh zong asi. 2010 ah inn-thong in an rak chuah i 2012 ah election ah a lut i teinak a rak hmuh thok in Norway nih Kawlram in UN quota refugees a lak tawn mi a ngol bak ve ko. Tutan ah Suhkyi an van tleih tthan i, buainak a van chuak tik ah Norway nih biatak tein an dirpi nak kong an chim lengmang. Norway ram former PM asi mi Kjell Magne Bondevik hi Suhkyi he ai daw ngai mi an si i a mah pumpak hrim in Sukkyi a va tong lenmang mi asi. Cu pa zong nih cun biatak tein UNSC ah Kawlram kong ceihkhaan ding in forhfialnak a chim lengmang. Cucaah Norway hrim nih hin UNSC ah Kawlram kong cu an chuah pi lai tiah zumh a um ngaingai.\nUNSC nih zeitindah hma an lak lai ti hi ruah phu te asi. A liamcia caan ah UNSC biachahnak he NATO ralkap nih Libya ram an tuk i Gaddafi le a hnuzul pawl an hram in an phuk nak te hna, Arab Spring buainak ah UNSC biachahnak in ralkap (military force) he a luhnak le a hnuzul thil vialte an zoh tthan tik ah an iruah ning bantuk a phichuak asi lo ning tampi an chim lengmang. Cupinah Libya le Middle East hrawng ah superpowers pawl nih «National Interest» an ngeih mi le Kawlram kong cu tamtuk in ai dang. Cucaah ralkap le hriamnam hmang in UNSC ai thlak ding cu a lam a um lo ah ka ruah. A lam a um bik mi cu economic sanctions hi asi ko.\nToe Zaw Latt (chief of DVB) nih, «Ralkap nih hin economic sanctions hi hrial khawh asi lai lo ti cu an theih tuk mi asi ko, nain nitlak ram pawl nih sanctions tuah ding khi zeihmanh ah an rel lo. Western ram pawl sanctions tuah ding nak in China, Japan le South Korea nih zeitin an lehrulh hna lai ti tu khi an buaipi deuh mi asi» a ti i zumh a um ngai. Cucaah a fiang ngai mi cu UNSC nih hriamnam le ralkap hmang in Kawlram buainak hi an tlangtlak lai lo nain sipuzii phihkharnak ttheu in an lehrulh te hna lai i cu nih cun ralbawi pawl le mirum pawl cung ah zei san a tlai lai lo i a tuar mi cu mipi lengmang kan si hoi te lai. Mipi kan rawlttaam le kan sifah a zual tthan te lai. A poi taktak ko. Credit: Salai Sangukceu Zinhlawng\n← Min Aung Hliang Nih Chinram Uktu Minung Pakhat A Rak Thim\nRampi Zatlak A Ton Lioah Ralkap Thiam A Cotermi Zong A Rak Um Ve Hoi! →


Amah duh in sii a din caah a nunnak liam - THE CHIN EXPRESS\nMi tampi cu kihtlaih, zawtfah tikah sikhan le sibawi sinah i piah loin mah duh i sii din kan hmang. Sii cu sibawi nih fialmi lawng din ah a ttha. Sii a si ko nain minung ngandamnak caah a tthatlonak tampi a um ve.\nKum 25 Thailand nu pakhat cu a lu hrapcheu a fah caah amah duh in fahloh sii a din i emergency in sizung a phan. Sizung a um ni 3nak ah a nunnak liam.\nCu konghe pehtlai in a thimi a nau Chudapa Pornngam nih online ah mipi sin ralrin peknak ca a ttial.\n“Ka unu cu a lu hrapcheu a fah caah fah loh sii le thla fatin nu an thi chuah caan i pangfah damnak sii cu a mah tein dawr ah aa cawk i a dinnak kum 1 leng si cang.”\n“August 2 ahkhan a din tawnmi fahlo sii cu a din. A din tlawmpal ah a lungmit i sizung a phan. Sibawi te nih an check tikah a thi ttum tuk an ti i August 9 ahkhan thluak lei sibawi sin ah i zohter dingin ca a kan ttialpiak.”\n“Nain, August 3 ah a lu fah tthan caah fah loh sii cu a din tthan i Augusst 4 ah sizung a phan tthan. Sizung a um ni 3nak ah a nunnak liam” tiin Chudapa Pornngam nih online ah ralrin peknak ca a ttial.\nThisa der lio i fahloh sii din hi thin a rawk i minung nunnak caah ttih a nung tuk. – The Irrawaddy


Good News: Kawl Ralhrang Pawl Raltuk Nak Lungthin An Ngeitilo An Ralbawi Le Nih Lungfak Taktak In An Tuah Hna – Chin World News Evening\nGood News: Kawl Ralhrang Pawl Raltuk Nak Lungthin An Ngeitilo An Ralbawi Le Nih Lungfak Taktak In An Tuah Hna. Kawl Ralhrang cheu khat cu lungfak ngaiin an um cang an thinhung tuk ah hin an celh ve bak ti lo. An chim mi cu rawl zong tha tein an pe kho ti hna lo eidin leiah an bau chan tuk cang caah rawltam in thi ding khi an si cang. Bomb Le Meithal tuhi akan dangh peng rawl dangh loin ceilak in akan hrem ko. Raltuk Nak Ah Kan Thi Cang Lai Meithal Le Bomb Lawng Nan Kan Dangh Tiin Thawngthanh An Tuah. Raldohnak hmun ram ah a um mi ralkap pakhat nih a lungfahnak le tulio an dirhmun a hun langhter.\nHi ca ka tial ruang ah tlaih ka tong lai ti ka theih thildik chim cu cheukhat caah tuar a har i ngaih a nuam lo a si nain tlaih ding nan ka ti le a poi fawn lo mah ka hmun hin kan hngah hna tiah a langh ter. Acatial mi chung ah a tam deuh cu raldohnak hmun an umnak an khualtlawn nak ah Rawl riahcaw tha tein an pe kho ti hna lo timi hmuh khawh asi.\nEidin Tirawl tha tein nan kan pek lawng ah pei Meithal kuangfang le Bomb zong cu kan tongh tham khawh lai cu rawltam ti hal pah bak cun Bomb le Meithal kuan hmannak thazaang zong kan ngeih tung lo tiah a langhter mi hmuh khawh asi. Cun Rawl eidin le riahcaw kan i chanh ko hna lai, hmundang raldohnak a um ruang ah a si nan ti. Motor nan rak thlah paoh ah eidin tirawl a um lo Meithal kuan le Bomb lawngte nan rak phorh.\nKan mah vial rawltam in nan kan chiah tiah uico pawl nan zaanglu timi biafak a hman mi zong hmuh khawh a si. Cun Ralkap lahkhawh a tlawmtuk nak, nupi le fa a ngei mi ca hrim ahcun chungkhar i zohkhenh le cawmnak hmanh a si lomi lahkhah ti bantuk zong a langhter fawn. Cheukhat Sakhan ahcun Eidin ti rawl a um ti lo eidin tirawl chim lo Cite liah ding hmanh a um ti lo. Ngandam lonak le a dangdang kong zoh khenhnak zong a um lo. Cu caah a thi lo ding mi kan ralkap hawi tampi an thih hi an paam tuk lo maw. Raldohnak ah a kal mi ralkap kan nunnak hi cu Min Aung Hliang le bawipawl caah cun zeihmanh a rak si lo ti bantuk in a langhter.\nBreaking News: Min Aung Hlaing Cu Ralhrang 4 Nih An Zam Tak Than Athinhung Tuk Cang


Laimi cheukhat nih rawl kan ei, kan din tik ah kan ka, kan lei, kan dang, le kan or diriamnak in rawl ei kan hmang – Chin Model\nHomeUncategorizedLaimi cheukhat nih rawl kan ei, kan din tik ah kan ka, kan lei, kan dang, le kan or diriamnak in rawl ei kan hmang\nEidin Zia Thiam Ding\nLaimi cheukhat nih rawl kan ei, kan din tik ah kan ka, kan lei, kan dang, le kan or diriamnak in rawl ei kan hmang, kan pum nih a duh le duh lo, a ziak le ziak lo, kan pum caah a tthat le tthat lo kan tuak lo. Kan ka duhmi paoh thuat thluahmah kan hmang.\nNgamdamnak a duhmi miphundang nih cun an or le an dang duhmi nakin an ngamdamnak le an pum ca tthatnak in rawl an ei. A hlei in US ummi nih cun kan ka duhmi nakin kan pum duhmi kan ei a herh. Kawlram ahcun kan ih hmun le kan thut hmun ah zinuaician din ahcun kan thlan a chuah caah cholesterol tampi kan khangh ko.\nAsinain US ahcun AC le innchung tang kan um peng caah kan thlan a chuak lo, motor cung zongah kan thlan a chuak lo, rian kan tuannak zongah kan than a chuak lo. Kan thlan a chuah lo tik ah cholesterol le thau vialte cu kan pum chungah a erh i a chuak ti lo caah zawtnak a phunphun a chuak i, ruah lo pin nunnak a liam mi zong kan tlawm ti lo.\nCucaah a ram le a sining holh in kan ei le kan din kan i ralrin a herh. Sa tam tuk ei hi ngamdamnak a si lo, a hlei in sachungril, voksa le cawsa te hna ei cu cholesterol a tam bikmi an si caah kan hrial ah a tha, ngandamnak a simi vegetable tam deuh in ei i zuam hna usih. Exercise tuah zong i zuam deuh hna usih. Ngamdamnak tuah hi chungkhar family dawt zong a si.\nSilei a cawngmi ka si na loin keimah tonnmi siaherhnak he hei hrawmh bia sawsawh si.Credit- Salai Lairamthang


a nupi cung i a thinhun ruang ah a fapa a that tupa cu! – FIAKFAIROCK\na nupi cung i a thinhun ruang ah a fapa a that tupa cu!\nBy lily par on March 14, 2019\nthlachiat ruah nak pakhat te hmanh a ngei lomi pa Jordanian tourist Wael Nabil Salman Zureikat cu a nupi cung i a thin hun tuk ruang ah sual nak a ngei lomi a fapa cung ah a ttuan i a fapa te cu thah.\nmah ti a nupi cung i a thin hun cem nak a ruang an chim mi cu an nu hi an pa tel lo in party i nuamh nak hmun i a kal riang ah a si, a fapa te hi kumkhat fai lawng a si rih a kut le a ke ah hri in a ttem hnu ah ti chung ah a thlak i a thisen i a hrin mi fapa cu a nunnak a liam nak hi a si.\nhi naute ruak a hmu tu pa nih hin a tir ah cun ti chung i naute ruak a vun i laang mi cu milem, naute lem ah a ruah sinan a vun neih deuh tik ah cun mi ruak a rak si kha a fiang tthan colh i a lau tuk hring hran. naute ruak cu an fim hlawm hnu ah police nih a fa that tu Zureikat cu an kawl i bangkok ah an tleih colh ve.


A poi ko: Ka Farnu Sui Hlei Ṭial Ruak khuachung nan kan luh piak sian lomi hi cu, Lung cu a fak ngai ko (Sui Hlei Ṭial a ṭapa) – Chin World News Evening\nA poi ko: Ka Farnu Sui Hlei Ṭial Ruak khuachung nan kan luh piak sian lomi hi cu, Lung cu a fak ngai ko (Sui Hlei Ṭial a ṭapa)\nOctober 5, 2020 October 5, 2020 Salai Van Chin News\nA ruak cu sizung lei nih ṭha tein zohfelnak an tuah, aherhmi thil vialte an rel dih hnuah nihin October 2, 2020 zaan suimilam 4:00PM tluk hrawngah chungkhar neihniam le upa , mino cheukhat hna nih thlacamnak e an thlahnak an tuah. A ruak zong tlamtling tein Thantlang lei a phan cang.\nYangon in mawtaw in a ruak cu ni hin than tlang ah an rak phorh na in lai pawng lung in khua chung luh an sianh ti hna lo. A ruak cu thantlang sia zuatnak hrawng ah sehci an cawh ter i mi nung pa (4) an va vui ter hna tiah theih a si. Hi kong he pehtlai in A ṭapaDavid Bawithahnin nih a tanglei bantukin a taarlangh.\n“Kanau Nu Sui Hlei Tial kong ah|Thantlang hmanh a phan cang ko mi Ruak khuachung nan kan luh piak sian lo mi hi cu,Lung cu a fak ngai ko. Covid a ngeih le ngeih lo nan chek,A thih nak ruang zong nan hlet A sining nan theih ko.\nA dam ko ii Inn cung sang in a tlak nak ah a nun nak a liam. Malay, Yongon,Mandalay,Hakha,Tiang hi Thantlang nak in khua ngan le khua rum an rak lut dih ko nain Thantlang khua chung tu ah cun A ngah lo ee zei tluk nawl len hna zong ah.\nThantlang khua hi mifim kan tam cem nain Khua Thangcho lo cem Ah ka hmuh zei ruang ah ti ah cun Mah ruah nak le Tuak nak hi a hman cem tiah kan i ruah i, Mi sifak le Milian kan i thleidang tuk. Minih ka cung ah tuah hna seh ti na duh bantuk khan midang cung zong ah tuah piak hi kan i zuam ve bak ding a si.\nA poi ko: Nungak Sui Hlei Ṭial kum (19) Thantlang khuami nih khuachung luhpi an duh lo


Pathian ram kauhnak caah le kan miphun sernak caah rian kan ttuan tikah Pathian nih A kan pekmi sikhawhnak zawn cio in rian kan ttuan. Pathian ram a kauh khawh nak ding, kan caah a ttha ding in kan ruahmi hna, le kan miphun caah saduhthah mi...\nPaletwa Mission Paletwa minung hna hi Buddhist le khuachia biami Animist an tam bik. Kawl cozah nih Buddhist ah luh ter dih a duh hna. Sifak le ngakttah bawmhnak tuah piak in Buddhist ah can ter dih a timh hna. Paletwa peng minung cu kan biaknak a khah lo...\nKum 84 a simi Lairam Chin Baptist khrihfabu hna cu 1983 kum in ramthar rianttuannak in aa hrimtthan. Hi ramthar rianttuannak cu CCOC tiah min pek a si. Lairam ah Khrih Thawngttha a phaknak 1899 kum in kum zakhat tlinnak 1999 chung ah Laimi vialte cu Khrih zultu kan si lai tiin...\nCBCUSA nih CACC he rianttuan tti ding in phunghram zong ah aa ttial bantuk in 2007 in nihin tiang rian kan ttuan tti hna. CACC ram nih a huap chihmi Paletwa, Kanpalet, Mindat le Matupi peng hna ah rianttuannak cu thazang kan pek hna. A bik in, Matupi Bible sianginn...\nINTERNATIONAL CHIN LITERATURE SOCIETY [ICLS] Vawleipi cung Laitlai Chin khrihfabu vialte riantuan tinak caah November 15-16, 2014 ah tuahmi International Chin Christian leaders hna tonnak ah tuah ding in hnatlak a si. International Chin Christian Fellowship [ICCF...